text:
Býráðsfundur 5. november 2007
1.
J. nr. 102 – 07/00660
2 viðgerð av eykajáttan 2007 til Runavíkar skúli íløga 6.884.633,00 kr.
-Mentanarnevndin á fundi 17/09-2007: Av tí at arbeiðið gongur skjótari enn ætlað, fella gjøldini fyrr til gjaldingar enn tey annars vildu gjørt.
Tí er neyðugt at biðja um eina eykajáttan á kr. 6.884.633,- og mælir mentanarnevndin til at veita hesa eykajáttan.
-Býráðið hevur á fundi 27/09-2007 samtykt at taka undir við mentanarnevndini.
-Býráðið hevur á fundi 05/11-2007 samtykt at taka undir við Mentanarnevndini.
2.
J. nr. 521 – 07/00739
Viðvíkjandi træbryggjuni og flótibrúgvum í Oyndarfirði.
-Havnarnevndin hevur á fundi 17/09-2007
heitt á Tekn. deild er um at gera kanning og kostnaðarmeting til næsta fund.
Ummæli frá Teknisku Deild:
TD mælir til at taka verandi træbrúgv burtur og at leggja eina flótikaj ístaðin, sí uppskot.
Kostnaðarmeting uml. 650.000,00 kr.
-Havnarnevndin hevur á fundi 22/10-2007 mælt til at taka undir við tilráðingini frá Tekn. deild og at arbeiðið verður sett í verk
-Býráðið hevur á fundi 05/11-2007 samtykt at beina málið aftur í havnarnevndini til viðgerðar.
3.
J. nr. 512 – 06/00765
Á fundi við borgarstjórar 9/10-2007 hevur Føroya Betongsaging spurt um møguleikan at fáa umsóknina tikna uppaftur um grundøki á Ruskplássinum í Runavík ella á Lambareiði.
-Havnarnevndin hevur á fundi 22/10-2007 heitt á Tekn. deild um at kanna nær økið har verandi ruskpláss er, er tøkt og hvat er møguligt at byggja á øki.
-Býráðið hevur á fundi 05/11-2007 samtykt at kanna málið nærri í smb. við byggimøguleikar.
4.
J. nr. 521 – 07/00326
Bátahylurin í Søldarfirði – dekkið á kaiuni er nógv niðurfallið og treingir til ábøtur.
Ummæli frá Teknisku Deild:
TD mælir til at fyllan innanfyri garðin verður grivin burtur og upphyvlt verður við nýtiligari grótfyllu, áðrenn økið verður asfalterað.
Um so er, at garðurin ikki er nýtiligur, verður mælt til:
1. at gera nýggjan garð
2. at kanna um møguligt er at flyta garðin longur inn (meira pláss í hylinum.
Kostnaðarmeting uml. 185.000,00 kr.
-Havnarnevndin hevur á fundi 22/10-2007 mælt til at seta pening av á komandi fíggjarætlan.
-Býráðið er á fundi 05/11-2007 kunnað um málið.
5.
J. nr. 006 – 07/00702
Harald Fagervold hevur, vegna Rissa kommunu í Noreg, við mail 7/10-07 vent sær til Runavíkar kommunu við fyrispurningi um kommunan er áhuga í vinarbýar samstarvi við Rissa kommunu.
-Mentunarnevndin mælir til, at vit takka fyri fyrispurningin. Men vit ivast í, um tað er rætt við fleiri vinarbýarsamstørvum, aftrat teim mongu, vit longu hava. Málið verður lagt fyri býráðið til støðutakan.
-Býráðið hevur á fundi 05/11-2007 tikið undir við mentanarnevndini um at tað ikki er rætt við fleiri vinarbýarsamstørvum og varð samtykt ikki at ganga umsóknini á møti.
6.
J. nr. 255 – 05/00201
Fundur við nevndina í felagnum Høganes 12/7-07, um framtíðarætlanina hjá skipinum.
-Tekniska deild, - saman við Eyðun Petersen, hevur arbeitt víðari við málinum og framlegði eitt skitsuuppskot til skipan av økinum.
-Mentunarnevndin heldur, at hetta uppskot er sera áhugavert og samtykt at fyrileggja uppskotið fyri býráðslimunum.
-Býráðið er á fundi 05/11-2007 kunnað um málið.
7.
J. nr. 132 – 06/00782
Leyst innbúgv og útbúnaður til Runavíkar skúla.
Leyst innbúgv, Interaktivar talvur og KT-útbúnaður v.m.,
-Mentanarnevndin hevur á fund 22/10-2007 mælt til at biðja fíggjarnevndina um eina eykajáttan á kr. 2.300.000 kr í 2007 í hesum sambandi, umframt at restin 1.5 mió. kr. verður sett av í komandi fíggjarætlan.
-Býráðið hevur á fundi 05/11-2007 samtykt at taka undir við mentanarnevndini og fíggjarnevndini.
Samtykt við 8 atkvøðum fyri og einari ímóti.
Kári P. Højgaard atkvøður ímóti, orsaka av at kunstur v.m. er við í ætlanini, meðan møguleikarnar at nýta alternativa orku ikki verða kannaðir.
8.
J. nr. 561 – 07/00712
Skálafjarðar Sløkkilið vísir í skrivi df. 28/09-2007 á, hvussu óheppi tað er at atkomuvegurin til nýggja barnagarðin á Skála, liggur framvið bygninginum sum Sløkkiliðið heldur til í og mælir til at fáa broytt hesi viðurskifti ella í øðrum lagi útvega onnur høli til Sløkkiliðið.
Ummæli frá Teknisku Deild:
Skála kommuna hevur bygt bygningin á matr. nr. 129d til tannlæknastovu og brandstøð fyrst í 70- unum, men skal man hava í huga at brandsløkkiútgerðin ikki rúgvaði so nógv upp tá sum nú, og hevur kjallarin tá verið nóg stórur til sløkkiliðið.
Fyri fáum árum síðan bleiv kjallarin broyttur soleiðis at núverandi brandbilur kundi sleppa inn, og hevur TD eisini fingið at vita, at sløkkiliðið brúkar túnið til tíðir, til umsiting av ymsu útgerðini.
So samanum tikið, hevði verið rættast at flutt brandstøðina úr kjallarinum.
TD mælir til at útvega annan bygning til brandstøð, verkstað og goymslu hjá kommununi.
-Tekniska nevnd hevur á fundi 23/10-2007 samtykti ikki at taka undir við tilráðingini frá Tekn. deild og vísir annars á alternativt øki til reingerð av útgerð og annað.
-Býráðið hevur á fundi 05/11-2007 samtykt at taka undur við Teknisku nevnd.
9.
J. nr. 050 – 07/00633
Blái Krossur Føroya bjóðar Runavíkar kommunu við í verkætlan um Børn í vanda. Skipað verður fyri ymsikum fyrilestrum fyri børnum, foreldrum og starvsfólki sum arbeiða við børnum. Kostnaður 180.000 kr. yvir 3 ár.
-Sosiala nevnd hevur á fundi 23/10-2007 samtykt ikki at taka av tilboðnum um luttaku í verkætlanini.
-Býráðið hevur á fundi 05/11-2007 samtykt at taka undir við sosialu nevnd.
10.
J. nr. G 239 – 07/00694
Sp/f Deild C søkir í skrivi df. 01/10-2007 um loyvi at byggja eitt vindfang uppí eystur-síðuna á bygninginum Deild C í Saltangará sambært tekning df. 01/10-07.
Ummæli frá Teknisku Deild:
Í síni tíð hevur Højgaards Handilsvirki fingið byggiloyvi til ein tilbygning sum gjørdi at nýtingarstigi er fari uppá 0,86>0,6 , við øðrum orðum er bygningurin 230 m2 ov stórur.
Byggiloyvi er treytað av, at Højgaards Handilsvirki leigar neyðugt ískoytisstykki við álýstum klausuli. Hetta leigustykki er ongantíð komið í rættlag.
Í samrøðu millum undirritaða og Hans Jacob Hansen 01/10-07 seygði Hans Jacob at tey tóku undir við uppskotinum um leigustykkið.
-Byggi- og býarskipanarnevndin hevur á fundi 24/10-2007 mælt til at játta umsóknina eftir sama leisti sum brúktur er til tilbygningin á Býráðsfundi 28/10-04.
-Býráðið hevur á fundi 05/11-2007 samtykt at taka undir við Byggi- og býarskipanarnevndini.
11.
J. nr. 502 – 07/00709
Jógvan Mikkelsen, Skála, søkir við skrivi df. 02/10-07 um at fáa partar av matr. nr. 34a og 393 broytt frá D1-øki til B-øki.
Ummæli frá Teknisku Deild:
Sum heild heldur TD at nóg mikið av B-økjum eru útløgd á Skála. TD heldur, at rættast er at verða varin við at leggja nýggja bygging nær sjóvarmálanum.
TD mælir til at taka umsóknina uppaftur í samband við endurskoðan av býarplaninum á Skála.
-Byggi- og býarskipanarnevndin hevur á fundi 24/10-2007 mælt til at taka umsóknina upp í sambandi við endurskoðan av býarplaninum á Skála.
-Býráðið hevur á fundi 05/11-2007 samtykt at taka undir við Byggi- og býarskipanarnevndini.
12.
J. nr. 512 – 07/00637
Sp/f Lonabygging søkir við skrivi df. 01/09-2007 um loyvi at keypa grundstykkini matr. nr. 9c og 9d á Skipanesi til bygging av tvíhúsum ella 4 samanbygd hús.
Ummæli frá Teknisku Deild:
Stykkini eru ávikavist 624 m2 og 625 m2 so onki er til hindurs fyri at byggja tvíhús á stykkini.
Ein møgulig bygging á hesi stykkir førir við sær, at uml. 60m av vegi, kloakk, gongubreyt og vatn skal gerast og verður hetta mett at kosta kr. 550.000,00.
TD mælir til at bjóða Sp/f Lonabygging stykkini matr. nr. 9f og 9g, og hervið spara nógvan pening til atkomuveg.
-Byggi- og býarskipanarnevndin hevur á fundi 24/10-2007 mælt til at bjóða Sp/f Lonabygging stykkini matr. nr. 9f og 9 g .
-Býráðið hevur á fundi 05/11-2007 samtykt at taka undir við Byggi- og býarskipanarnevndini.
13.
J. nr. 512 – 07/00711
P/F SHELL, Tórshavn søkir í skrivi df. 08/10-07 um grundstykki til bensinstøð í Runavík, helst í nærheitini við ætlaða tunnilsmunnan til undirsjóvartunnilin.
Ummæli frá Teknisku Deild:
Øki í grannalagnum til Runavíkar skúla og tunnilsmunnan, eru útløgd til C1- C4 – E2 og F3-økir, tað er til skúla, sosial- og aðrar almennar stovnar, ítrótt- og frítíðarendamál og vatnverndarøkir.
TD metir at einasta øki sum kundi verið brúkt til bensinstøð, er stykkið hjá A. Hammer, bátasmiði, men skal ein býarplansbroyting til hetta.
-Byggi- og býarskipanarnevndin hevur á fundi 24/10-2007 mælt til at vísa á útsprongda byggiøki á Høgabóli á matr. 211b og matr. nr. 216.
-Býráðið hevur á fundi 05/11-2007 samtykt at taka undir við Byggi- og býarskipanarnevndini.
Eisini varð samtykt at vísa Shell á útbyggingarmøguleikar til “bunkers” sunnanfyri verandi tangar í Søldarfirði.
14.
J. nr. 105 – 07/00690
Atlantic Supply Base søkir um fíggjarligan stuðul til luttøku á Offshore Europe 2007 í Aberdeen.
-Býráðið hevur á fundi 05/11-2007 samtykt at stuðla við kr. 20.000,00 til umboðan av Runavíkar kommunu á oljumessuni.
14.
J. nr. 503 – 07/00661
Eykajáttan 2007 til hesi øki:
· Útstykking 4.800.000 kr.
-Byggi- og býarskipanarnevndin hevur á fundi 19/09-2007 mælt til at nýta meirinntøkuna av søluni av grundstykkjum til byggibúning og at flyta írestandi, umleið 300.000 kr til næsta ár.
-Fíggjarnevndin hevur á fundi 20.09.2007 samtykt at taka undir við Byggi- og býarskipanarnevndini.
-Býráðið hevur á fundi 05/11-2007 samtykt at taka undir við Byggi- og býarskipanarnevndini og Fíggjarnevndini.
16.
J. nr. 132 -
Val av nýggjum limi í stýringsbólkin fyri bygging av nýggjum skúla í Runavík.
-Býráðið hevur á fundi 05/11-2007 samtykt at velja Regin Jacobsen sum formann fyri Hans P. Ellingsgaard og at Hans P. Ellingsgaard verður vanligur limur og Asbjørn Mikkelsen varalimur.
15.
J. nr. 102 – 07/00652
Fíggjarætlanin 2008 fyri Runavíkar kommunu.
-Fíggjarnevndin hevur á fundi 25.10.2007 viðgjørt uppskotini frá nevndunum. Samsvar er ikki millum inntøkur og útreiðslur, og neyðugt er tí at tálma útreiðslurnar. Hallið er 8,7 mió. og heitt verður á nevndirnar at endurskoða uppskot síni til 2. viðgerð.
Aðrir møguleikar fyri at fáa javnavág í eru hækking av skattaprosenti ella lántøka.
Mælt verður til, at barnafrádrátturin verður óbroyttur, 4.000 kr.
-Býráðið hevur á fundi 05/11-2007 samtykt at taka undir við Fíggjarnevndini.


c: text/html

text:
Ósigur í seinasta dystinum í 1.deild
TB | 06/10/13
1. deild: TB 0-4 B36
Leygardagin 5. oktobur leikti næstbesta liðið hjá TB sín seinasta dyst í 1.deild fyri ári 2013.
Heimaliðið var hendan dagin illa mannað og nevnast kann, at fyri tríggjar, ið byrjaðu inni, var hatta samstundis fyrsti dystur í deildini í ár. Ein av hesum trimum, var aldursforsetin og 47 ára gamli Eyðun Svalbard, sum byrjaði inni á miðjuni.
Sjálvur dysturin var ikki so nógv at skriva heim um, sæð við TB brillum. B36 vann 4-0 og var tað fult uppiborið. B36 liðið var mannað við ungum og kvikum leikarum og tað gjørdist munurin, tá samanum kom.
Heimaliðið leikti seg fram til nakar málmøguleikar, men neyvleikin var ikki í hæddini hendan lýggja heystardagin, og tí endaði dysturin við einum 4-0 sigri til útiliðið.
Sostatt endaði annað liðið hjá TB á einum 9. plássi í 1.deild við 28 stigum.
Nevnast kann at heili 48 ymsir leikarar hava umboða TB í 1.deild í 2013.
Um tað endar við niðurflyting í 2. deild, finna vit út av, tá Effodeildin endar tann 26. oktobur.

robotstxt: allowed

filter: keep


text:
1) Innskridnir darwinistar skulu blakast út, NÚ!
2) Innskridnir darwinistar skulu blakast út, NÚ!
3) “Social Gospel” mótsatt gleðiboðskapi Christs, — Guðs kraft til frelsu (sí Róm 1:16 FKJ)
4) Peninga-alskurin er rót als ils. (I. Tim. 6:10)
5) Oyrnakitl, Guðslæra av djevlum, og celebrity undirhald
6) Oyrnakitl, Guðslæra av djevlum, og celebrity undirhald
7) Oyrnakitl, Guðslæra av djevlum, og celebrity undirhald
8) Hata klæðið, blettað av kjøtinum
9) Hvussu mangar lutir hann (Paulus) eigur at LÍÐA.
Vit eru tilskilaðir hartil (at líða; øll trúgvandi.)
Fyri mín part, so havi eg valt so fullkomiliga at halda meg frá kjakum, har menn ikki STANDA Á Guðs orði, men DISKUTERA TAÐ, um tað nú man vera so sum Guð hevur sagt. ALLAR slíkar fundir EIGUR SATAN!!!. Panelfundir, har eingin Heilag Bíblia finst, kann mann gloyma ALT um. “Kristnir” darwinistar finnast ikki, tí um teir trúgva satanisku falslæru Darwins, so eru teir IKKI Christnir. Man kann bara biðja fyri teimum, at teir tó máttu fingið náði til umvendingar, og máttu komist út úr Satans garni, sum teir eru innvavdir inní, samstundis sum man passar SERA VÆL uppá seg sjálvan, nú í hesum síðstu døgum; annars kann mann skjótt verða tikin av fótum, og tá er EINKIÐ vunnið. Um tú ert nóg sterkur í skriftunum uppá forhond, og fert upp ímóti Satans herliði VIÐ ORÐINUM (sum Kent Hovind ger), so er alt í lagi, tí tað er einasti rætti mátin at gera slíkt uppá. Men, eins og var við Jesusi, so skal nokk ein korrupt religiøs elita, saman við einum stati undir valdi hins ónda, liggja uppá lúr at fanga teg í orðum og seta teg í fongsul, – eins og eisini longu er vorðið gjørt við Guðs-mannin Hovind. Bert at diskutera útfrá menniskjansligum logikki ber ongan veg frameftir, og í øllum førum ikki nærri Guði. Tað verður bert ein endaleysur orðavavstur, sum troyttar øll, – ikki minst ein sjálvan, – og ber ONGAR FRUKTIR!! Darwinistar, sum kalla seg kristnar, skuldu verðið kastaður út úr Guðs meinigheit høvd og hala, saman við øllum teirra villleidda falsboðandi devul-skúlaða harkaliði. Ja, slíkir skuldu verðið FULLKOMILIGA útifrystir frá samfelagi teirra heilagu, samstundis sum øll tey sonnu Christnu áttu at biðið fyri slíkum innskridnum apostlum Satans, at teir tó máttu fingið náði til umvendingar, og ikki sluppu at skræða um seg sum teir vargar teir eru. Teir eru IKKI Christs, hava IKKI Anda Christs, hava havnað orðum Christs. Ergo: Teir eru IKKI Christnir!!!
Sjálvur taki eg knívskornan avstand frá EINUM OG HVØRJUM, sum ikki góðtekur fyrstu tvær blaðsíðurnar í Heilagu Bíbliuni SO SUM TÆR TALA; og rokni hann slett og aldeilis IKKI sum ein bróðir.
Slíkir eru JÚST TEIR, sum apostulin Pætur ávaraði okkum um skuldu koma í síðstu tíð:
At tit mega vera minnugir um orðini sum vórðu talaði áður av hinum heilagu prophetum, og um boðið hjá okkum, ápostlum Harrans og Frelsarans:
3 Vitandi hetta fyrst, at tað skulu koma í hinum síðstu døgum spottarar, gangandi eftir sínum egnu lystum,
4 Og sigandi, Hvar er fyrijáttanin um hansara komu? tí at síðan fedrarnir sovnaðu, halda øll ting áfram sum tey vóru frá byrjanini av skapanini.
5 Tí at hetta teir eru villigani óvitandi um, at við Guðs orði himnarnir vórðu í forðum, og jørðin, standandi út úr vatninum og í vatninum:
6 Við hvørjum heimurin, sum tá var, verðandi yvirfloymdur við vatni, glataðist:
7 Men himnarnir og jørðin, sum nú eru, verða við hinum sama orði hildin í varðveitslu, goymd at eldi ímóti deginum av dómi og glatan av ógudiligum monnum.
( II. Pætur 3:2—7 FKJ )
.. og Paulus skrivar til Titusar:
8 Hetta er ein trúføst framsøgn, og hesi ting vil eg at tú staðfesti støðugliga, at teir, sum hava trúð á Guð, máttu vera vandnir um at halda uppi góð verk. Hesi ting eru góð og monnum gagnlig.
9 Men skýggja fávitskutar spurningar, og ættartøl, og trætur, og stríðingar um lógina; tí at tey eru ógagnlig og fáfongd.
( Titus 3:8—9 FKJ )
.. og hann gevur greið boð viðvíkjandi RANGLÆRARUM:
10 Ein mann, sum er ein ranglærari, eftir hina fyrstu og aðru ávaring avvís;
11 Vitandi, at hann, sum er slíkur, er rangvørgur, og syndar, verandi dómfeldur av sær sjálvum.
( Titus 3:10—11 FKJ )
.. og Paulus skrivar til Timotheusar:
2 Prædika orðið; ver í klárstøðu í tíð, uttanfyri tíð; írættaset, harta, formana við allari langmóð og Guðslæru.
3 Tí at tann tíð vil koma, tá ið teir vilja ikki úthalda heilnæma Guðslæru; men eftir sínum egnu lystum skulu teir hópa til sín sjálvs frálærarar, havandi skriðandi oyru;
4 Og teir skulu venda burt síni oyru frá sannleikanum, og skulu verða vendir at fáblum.
5 Men vak tú í øllum lutum, halt út líðingar, ger evangelists verk, ger fult prógv um tænastu tína.
( II. Tim. 4:2—5 FKJ )
.. og Harrin Jesus lærdi okkum:
15 ¶ Harafturat um bróðir tín skal misbrótast ímóti tær, far og sig honum hansara feil ímillum teg og hann einsamallar: um hann skal hoyra teg, hevurt tú vunnið bróður tín.
16 Men um hann vilji ikki hoyra teg, tá tak við tær ein ella tveir afturat, at við munninum á tveimum ella trimum vitnum hvørt orð má verða grundfest.
17 Og um hann skal vansketta at hoyra teir, sig tað við kirkjuna: men um hann vansketti at hoyra kirkjuna, lat hann vera tær sum ein heiðin maður og ein tollari.
( Matth. 18:15—17 FKJ )
So at vit hava fingið greið boð í Guðs orði um hvussu vit eiga fyrihalda okkum yvirfyri falslærarum. Og um hirðar og elstar ikki tíma og ikki vilja gera nakað við at rætta upp uppá tingini, ja, so kundi tað skjótt kostað teimum nokkso fitt av teirra løn í himli, um teir tá náa hagar.
Jesus ávarar í Opinberingini:
14 Men eg havi nøkur fá ting ímóti tær, av tí at tú hevurt har teir sum halda Guðslæru Bálaams, sum lærdi Bálac at kasta ein snávingarstein fyri børn Ísraels, at eta ting, sláturofrað skurðgudum, og at fremja siðloysi.
15 Soleiðis hevurt tú eisini teir sum halda Guðslæru Nicolaiitanna, hvat ting eg hati.
16 Vend um; ella annars vil eg koma at tær skundisligani, og vil berjast ímóti teimum við svørði munns míns.
17 Hann sum hevur oyra, lat hann hoyra hvat Andin sigur við kirkjurnar; Til hansara, sum yvirvinnur, vil eg geva at eta av hinum fjalda manna, og vil geva honum ein hvítan stein, og í steininum eitt nýtt navn skrivað, sum eingin maður kennir uttan hann sum fær hann.
18 Og einglinum hjá kirkjuni í Thýatíru skriva; Hesi ting sigur Sonur Guðs, sum hevur eygu síni lík einum loga av eldi, og hansara føtur eru líkir fínum kopari;
19 Eg veit verk tíni, og vælvild, og tænastu, og trúgv, og tolmóð tína, og verk tíni; og hini síðstu at vera fleiri enn hini fyrstu.
20 Hóast hetta, eg havi nøkur fá ting ímóti tær, av tí at tú loyvirt hasi kvinnuni Jezebel, sum kallar seg sjálva eina prophetinnu, at frálæra og at tøla tænarar mínar til at fremja siðloysi, og at eta ting, sláturofrað skurðgudum.
21 Og eg gav henni bil til at venda um frá siðloysi sínum; og hon vendi ikki um.
22 Sí, eg vil kasta hana inn í eina song, og teir, sum fremja hordóm við henni, inn í mikla trongslu, uttan so teir vendi um frá gerðum sínum.
23 Og eg vil drepa hennara børn við deyða; og allar kirkjurnar skulu vita, at eg eri hann sum rannsakar nýruni og hjørtuni: og eg vil geva hvørjum og einum av tykkum samsvarandi við verkini hjá tykkum.
24 Men tykkum sigi eg, og restini í Thýatíru, so mongum sum hava ikki hesa Guðslæru, og sum hava ikki kent dýpdir Satans, sum teir siga; Eg vil leggja uppá tykkum onga aðra byrði.
25 Men tað, sum tit hava longu, haldið fast við til eg komi.
26 Og hann sum yvirvinnur, og varðveitir verk míni framat endanum, til hansara vil eg geva mátt yvir tjóðunum:
27 Og hann skal stjórna teimum við einum stavi av jarni; sum kerini hjá einum leirkerasmiði skulu tey verða brotin í flindur: enntá eins og eg fekk frá Faðir mínum.
28 Og eg vil geva honum morgunstjørnuna.
29 Hann sum hevur oyra, lat hann hoyra hvat Andin sigur við kirkjurnar.
( Opb. 2:14—29 FKJ ).
Hygg at hesum og fá skil aftur uppá bollan, eftir alla heilavaskingina sum tú ert vorðin bombarderaður yvirfyri av Satansa vitinskapi falsliga sokallaðum, og nú eisini av hansara innskridnu følsku apostlum:
20 O Timotheus, varðveit tað sum tær er litið til, skýggjandi vanheilagar og fáfongdar blabbanir, og mótstøður av vitinskapi – falsliga sokallaðum:
21 Sum, summir játtandi, eru farnir skeivir viðvíkjandi trúnni. Náði veri við tær. Amen.
( I. Tim. 6:20—21 FKJ )
(Vitinskapurin, falsliga sokallaður: DARWINISMA).
(Science, falsely socalled. KJB)
Tað er tað!


text:
Valentines day er her og damurnar vóna at makin alvorliga fer at taka seg saman í ár. Men altso, ert tú nakrantíð tikin positivt á bóli á valentines day? Av tí at tað frammanundan er so nógv trýst á hasum degnum,... Continue reading →
Valentines Day er nakrar dagar burturi og trýstið at vera romantiskur liggur á monnunum. Stakkals menn! Er menn yvirhøvur romantiskir? Eg trúgvi, at fyri nógvar menn, so liggur hendan síðan so langt vekk, at teir eru í døpurhuga, tá tað... Continue reading →
Tað fyrsta eg hugsi um, tá eg hoyri “valentine” og “day” í sama setningi er: rósur, rósubløð, blómur, sjokuláta, góður matur, klemm, muss, gleði, forelskilsi, kærleiki. Ja eg kundi blívi við. Tí um tú heldur mær dámar væl sukursøtar lutir,... Continue reading →


text:
At keypa eitt gávubræv frá Atlantic Airways er skjótt og einfalt. Gávukortið verður goldið við einum gjaldskorti, og vit senda tær tað við telduposti beinavegin.
Keyp
Gávubrøv kunnu keypast á heimasíðu okkara á www.atlantic.fo. Tey verða send við telduposti til keyparan sum ein krøkja í PDF format. Krøkjan kann prentast út ella sendast víðari við telduposti til móttakaran.
Minst loyvda upphædd fyri keypi er DKK 200.
Gávubrøv eru galdandi í fimm ár frá keypsdegnum og kunnu ikki býtast um til reiðan pening.
Gjald
Til ber at gjalda við Dankort/VISA, Eurocard ella Mastercard. Online gjøld verða viðgjørd via Quickpay A/S.
Legg til merkis
Til ber at angra keypið innan 24 tímar og fáa alt endurgoldið.
Upphæddin verður flutt á sama gjaldskort, sum gávubrævið varð goldið við.
Hevur tú av misgávum skrivað skeiva upphædd, mást tú seta teg í samband við okkum, á [email protected] ella við at ringja á tlf 34 10 00, og vit kunnu rætta upphæddina fyri teg.
Nýtsla
Gávubrøv kunnu einans nýtast til keyp av ferðaseðlum á rutunetinum hjá Atlantic Airways
Vinarliga send teldupost til [email protected] ella ring á tlf 34 10 00, tá bílagt verður
Minst til at upplýsa okkum títt gávubrævnummar.


text:
Nógv broytist til tað betra, men tíverri eisini nógv til tað verra.
Vit kunnu taka eitt dømi:
Fyrr kendu vit munin á Føroya Reiðarafelag og Føroya Fiskimannafelag, hvør rokningarháttur bleiv brúktur – brutto ella netto.
Í dag er onki skil á nøkrum. Nú draga øll við somu línu, ja tey skíta við somu reyv.
Tey hava eittans endamál: Núverandi fiskiráðharri má fáast frá skjótast gjørligt, jú fyrr jú betri. Fiskivinnan má ikki broytast. Reiðaratoymið skal eisini halda fram sum eitt alfa og omega.
Er ongin vón fyri framman at hóma?
At stuðla Havstovuni og teirra virksemi er nokk frægasta loysnin. Alt annað er utopi.
Eg velji Havstovuna sum nr. 1 – restin fær ÷0!
Við kvøðu,
Dia Ellindsson


text:
Føroysku svimjararnir megnaðu í kvøld at seta 2 føroysk met og 2 juniormet, afturat teimum trimum juniormetunum frá í morgun. Hartil havi eg yvirsæð eitt juniormet hjá Havnar Svimjifelag frá í gjár, í 4×100 blandað hjá monnum, soleiðis at metini til nú eru eini 6 føroysk met og 15 juniormet, á FM/JM 2010.
Cecilia Eysturdal betraði um sítt juniormet í 400 frí, við at svimja 4:30.56 í kvøld, har juniormetið hjá henni frá Meistarastevnuni fyri Ung farna vikuskiftið var 4:33.90. Turið S. Christiansen betraði somuleiðis um sítt juniormeti frá MU 2010 í 200 firvald, við at svimja 2:30.49 í kvøld har hon í Klaksvík sunnudagin svam 2:31.85. Turið S. Christiansen svam við 5:13.25 í 400 blandað væl undir kravtíðina á 5:18.63 til at kunna seta juniormet, og undir kravtíð til Norðurlendsku Juniormeistarastevnuna í desember, men varð kolldømd fyri at seta bara eina hond í vending. ‘
Ægir-damurnar Elspa Mørkøre, Turið S. Christansen, Óluva Jacobsen og Cecilia Eysturdal settu við tíðini 4:30.63 nýtt føroyskt met í 4×100 blandað, har metið hjá Suðuroyar Svimjifelag frá 2007 var 4:34.94. Og Magnus Jákupsson, Høgni Miné, Dánjal Hestoy og Pauli Ø. Mohr úr Havnar Svimjifelag settu við tíðini 3:32.78 nýtt føroyskt met í 4×100 frí, har metið hjá Dia Jacobsen, Eivind Eysturoy, Kristoffur Hentze og Andrassi Thomsen úr HS frá Oyggjaleikum í 2003 var 3:34.67.
Og sum sagt, so yvirsá eg eitt juniormet longu fyrsta morgunin, tá ið Høgni Miné, Óli Mortensen, Magnus Jákupsson og Bartal Hestoy svumu 4:15.95 í 4×100 blandað, har kravtíðin til at seta juniormet var 4:22.15.
Leggja vit hesi 2 føroysku metini og 2 juniormetini saman við teimum 3 juniormetunum frá í morgun, so fáa vit 2 føroysk met og 5 juniormet í dag. Í gjár vóru tey 4 føroysk pluss 9 juniormet pluss hatta eina sum eg gloymdi, ella tilsamans 6 føroysk met og 15 juniormet, til nú á Føroyameistarastevnuni og Juniormeistarastevnuni 2010.


text:
4 leys PhD-størv
Umsóknarfreistin til 4 PhD-størv um veðurlag, streymar og vistskipanina í havinum kring Føroyar nærkast.
Danska stjórnin hevur játtað stuðul til 4 PhD verkætlanir um veðurlag og streymar við Føroyar. Kandidatar innan nógv ymisk øki kunnu søkja, t.d. matematikk, fysikk, oceanografi, meteorologi og biologi. Kandidatarnir skulu starvast í Føroyum í minst 50% av tíðini og helst verða innskrivaðir við eitt universitet í Danmark ella í Føroyum, t.v.s. við Fróðskaparasetur Føroya.
Umsóknarfreistin er 26. september; men ein tílík umsókn tekur tíð at gera, tí avtala má gerast við avvarandi universitet. Nærri upplýsingar fáast á heimasíðunum hjá danska Forskning og Innovationsstyrelsen, sum umsitir játtanina, ella hjá Fiskirannsóknarstovuni (sí niðanfyri). Eisini ber til at venda sær til Fiskirannsóknarstovuna (+298 353900) og spyrja eftir Boga Hansen, Hjálmari Hátún ella Eilif Gaard.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Føroyskir- og altjóða elitesvimjararnir og vanligur svimjarar fara at brúka umstøðurnar í multihøllini. Hugsandi er eisini, at elite-svimjarar úr øllum heiminum hava áhugað í at koma til hesar eksotisku oyggjar á venjingarlegu – eins og Pál Joensen og Jón Bjarnason hava verið í fleiri ymiskum londum í júst hesum ørindum. Tað fyriliggja longu ítøkiligar umsóknir frá útlendskum elite-svimjarum um venjingar-uppihald í Suðuroynni í samband við fyrireikingar til OL í London 2012 – hetta hóast 50 m. svimjihylurin ikki verður tøkur til tað tíð!
Byggja á verandi umhvørvið
Seinastu árini hevur svimjarin Pál Joensen ferð eftir ferð víst, at hóast tær fysisku umstøðurnar ikki eru til tað, so ber til at gerast partur av heimselitenum innan svimjing. EM silvur medaljan á 1.500 m. frí í august í 2010, nr. 4 við HM í summar, gullvinnari við World Cup í Stockholm eru nøkur í røðini av fleiri altjóða avrikum hjá Pál Joensen, sum hava vakt ans í svimjiheiminum.
Spurningarnir frá altjóða fjølmiðlum, kappingarneytum, venjarum og serfrøðingum innan svimjing vóru eftir EM silvurmedaljuna í 2010 og 4. plássi við HM í summar hjá Pál:
Hvussu ber tað til, at Pál Joensen er í toppinum av heimselituni og vinnur á fleiri av heimsins bestu svimjarum, tá hann dagliga bara venur í 25 m. hyli?
Hvat kann svimjarin Pál Joensen ikki blíva til við dagligari venjing í einum 50 m. hyli í Føroyum?
Altjóða úrslitini hjá Pál Joensen og tey nógvu ungu talentini, sum eru áveg innan føroyska svimjing, hava ført við sær, at tørvurin og áhugin fyri einum 50 m. svimjihyli er vorðin størri enn nakrantíð fyrr. Men tað er ikki nokk bara at byggja ein 50 m. svimjihyl og so væntað, at úrslitini koma av sær sjálvum. Samanrenningin av fysisku umstøðunum (til venjing og skúlagongd) og venjaraførleika er avgerandi grundarlag undir einum elite-depli.
Í Suðuroynni hava júst hesi viðurskifti riggað sera væl, við eini samanrenning av elite-umhvørvinum í Susvim og elite-linjuni á Skúladepilin í Suðuroy (3 ára studentsútbúgving yvir 4 ár), sum Pál Joensen eisini hevur gongur á. Tann mest umráðandi parturin í hesum sambandi er tað elite-umhvørvið, sum Susvim hevur uppbygt – eitt umhvørvið, sum tekur ár at byggja upp.


text:
Fá tað at henda!
Altjóða kvinnudagur verður hvørt ár hildin 8. mars. Eisini í ár! Tað er dagurin tá vit hátíðarhalda avrik hjá kvinnum og varpa ljós á tann órætt, sum enn verður framdur móti teimum. Við orðunum “Empowering Women – Empowering Humanity: picture it” valdi ST at leggja serligan dent á javnstøðu. Í hesum samanhangi eru fosturtøka vegna kyn, kynsdráp, menniskjahandil, harðskapur og tvingsil, viðurskiftir sum bráðneyðug eru at gera nakað við.
Kynsdráp
Kynsdráp er stillisliga burturbeiningin av kvinnum, ungum sum eldri. Orsøkirnar eru millum aðrar fosturtøka, barnamorð og grov misrøkt. Fyri eldri kvinnur, trot á mati og skýli.
Sambært frágreiðing hjá ST frá 2012 eru 117 milliónir kvinnur og gentur ov fáar í heiminum.
Ultraljóðskanningar, ið vísa kyni á barninum í móðurlívi eru í fleiri londum orsøkin til, at milliónir av gentum verða aborteraðar tí at tær eru óynsktar, ein byrða fyri foreldrini ella annanfloks borgarar. Hetta hevur millum annað havt við sær, at í Kina er stórur skeivleiki í nøgdini av kvinnum og monnum. Í nøkrum pørtum av India er støðan tann sama. Og í fleiri øðrum londum er orsøk til at óttast gongdina hesum viðvíkjandi.
At gentubarnið verður dripið eftir at tað er komið í verðina, ella í øðrum førum at barnið verður órøkt ella misrøkt eru eisini orsøkir til hesa syndarligu støðu.
Eisini í Europa er fosturtøka vegna kyn við at gerast ein álvarsligur trupulleiki. Hetta í so stóran mun, at evropaparlamentið samtykti at gera hetta ólóligt í 2010.
23 februar 2015 fall eitt uppskot í bretska tinginum um at gera broytingar í fosturtøkulógini frá 1967. Endamálið við uppskotinum var at lóggeva ímóti fosturtøku vegna kyn. Tíverri varð uppskotið vrakað. Fosturtøka vegna kyn varð loyvd í Svøríki í 2009.
Menniskjahandil
Eittbarns politikkur og fosturtøka vegna kyn hevur havt við sær, at heilar bygdir í Kina, India og aðrastanis við nú eru í uppisetri av ungum kvinnum. Har búgva nógvir misnøgdir, óðir og einsamallir ungir menn, sum liva uttan mál og mið og uttan kærleika. Sosialt eru avleiðingarnar stórar. Ógiftir menn hava verri heilsu enn giftir. Teir ógiftu koma sær oftari út í hættislig viðurskiftir ella beinleiðis kriminalitet og eru samstundis í størri vanda fyri at gerast limir í brotsmannaliðum og liknandi felagsskapum.
Afturat hesum kemur, at kvinnur fáa størri “virði”. Og tí eisini her verða í størri vanda fyri misbrúki og harðskapi. Søla av kvinnum til hjúnarlag, at tær noyðast at giftast við fleiri monnum, prostitutión, pornografi, kidnapping og menniskjahandil gerst alt meira vanligt.
Menniskjahandil er vaksandi og sera lønandi kriminalitetur. Um 80% av offrunum enda í kynsligum trældómi og tveir triðingar av teimum eru kvinnur.
Tvingsil
Fosturtøkur eru nær knýttar at tvingsli. Gransking á økinum vísur, at ein sera stórur partur av kvinnunum, sum hava fingið fosturtøku greiða frá at tær vórðu noyddar ella skundaðar til fosturtøku av partnara, foreldrum, heilsustarvsfólki, arbeiðsgevara ella vinum.
Tvingsil er serliga ein trupulleiki har eittbarnapolitikkur ella statsfíggjaðar steriliserings ætlanir eru.
Tað er eisini eitt vaksandi trýst á starvsfólk í heilsuverkinum at vera við til at fremja fosturtøkur uttan mun til teirra samvitsku- ella trúarfrælsi. Fosturtøka er eisini meira vanlig har fátækradømi valdar. Hóast at fosturtøka onki ger fyri at bøta um veruligu orsøkirnar til fátækradømi.
Ein nýggj kanning vísur, at fosturtøkur framdar undir tvingsli eisini eru vanligar millum tey offur fyri menniskjahandli, sum gerast við barn. Hetta hevur við sær, at ikki bara verða hesar kvinnur útsettar fyri øll hugsandi sløg av misbrúki og harðskapi, tær verða eisini noyddar at fjerna síni børn í móðurlívi. Fosturtøkan tryggjar at misbrúkarin hevur fastatøkur á kvinnunum, tí hann vil sjálvandi hava tær aftur til arbeiðis skjótast til ber. Fosturtøkurnar økja um vandan fyri, at tær verða útsettar fyri enn meira misbrúk, harðskap og deyða á ungum árum.
Fá tað at henda!
Tá hugsa verur um støðuna, sum nógvar kvinnur eru í, er tað ikki til at skilja, at fjølmiðlar, kvinnurørslan og menniskjarættindafelagsskapir ikki geva hesum verðinsumfatandi misbrúkinum av kvinnum størri ans.
Allur veruligur áhugi í at skapa rættvísi fyri kvinnur eigur at skilja sambandið millum fosturtøku og harðskap og at gera hetta til ein høvuðspart í teirra arbeiði.
Felagsskapir, sum gera átøk at hjálpa kvinnum, eiga at arbeiða fyri at kriminalisera tey sum misbrúka og útnytta kvinnurnar. Sum nokta kvinnum týdningarmikla kunning, brúka harðskap og tvang og sum seta lív og heilsu í váða hjá kvinnum og teirra óføddu (gentu) børnum við ikki at geva teimum tryggar, lívsjáttandi heilsukanningar og umsorgan bæði í viðgongutíðini og eftir føðing.
Átøk skullu eisini leggja seg eftir at lýsa høvuðsorsøkirnar til at kvinnur “velja” fosturtøkur: vantandi kunning, svík, fátækradømi, ótti og skomm. Tey skulla verja altjóða viðurkendu rættindini til lív, persónliga trygd og samvitskufrælsi, líka so væl sum grundleggjandi rættindir sum til dømis útbúgving, reint vatn, heilsuverk og heilsukanningar bæði í viðgongutíðini og eftir føðing sum hava stóra medávirkan á minking í talinum av deyðatíttleika hjá mammum.
So fá tað at henda. Ger hendan harðskap móti kvinnum óhugsandi.
Føroya Pro Vita
mars 2015
Meira upplýsing: Fosturtøkulógin í Føroyum
CEDAW og føroyska fosturtøkulógin
10 vigtigste ting at vide om kønsselektering
Abortion and Domestic Violence


text:
Vincent van Gogh
Vincent Willem van Gogh (30. mars 1853 – 29. juli 1890) var ein niðurlendskur post-impressjónistiskur listamálari. Hann er ein av teimum mest týðandi listafólkunum í evropeiskari listasøgu. Hann teknaði longu sum smádrongur, men fór ikki at mála fyrr enn hann var síðst í 20'num. Tað seinasta 10-áraskeiðið av lívinum málaði hann einar 860 oljumálningar og gott 1300 vatnlitsmyndir, tekningar o.a.; hetta var áðrenn hann gjørdist sinnissjúkur og at enda doyði at einum skotsári. Tað var hildið, at hann skeyt seg sjálvan, sjálvt um man ikki fann nakað skotvápn. Hann var maniodepressivur og fekk psykosu.
Van Gogh var ikki blivin kendur, tá hann doyði, tað bleiv hann ikki fyrr enn seinni. Hann hevur havt stóra ávirkan á onnur listafólk í 20. øld.
Verk[rætta | rætta wikitekst]
Keldur[rætta | rætta wikitekst]


text:
Agnar Frederiksen
14.04.2018 - 15:00
Ítróttur > Ítróttur > Flogbóltur
Fleyr vann 3-0 í fyrru finaluni hósdagin, og í
dag var heldur ikki so nógvur ivi. Fleyr tryggjaði sær FM-heitið og greipuna
við enn einum 3-0 sigri á KÍF.
Fleyr – KÍF 3-0 (25-20, 25-23, 25-11)
Í 1. setti var tað nokkso javnt frá byrjan.
Men Fleyr tók síðani yvir og sat trygt á settinum, hóast KÍF vann nakrar bóltar
ímóti endanum.
2. sett
var tað mest spennandi, og KÍF kom væl betri frá byrjan. Kollfirðingar vóru
einaferð á odda 7-3, men tað var tó skjótt at Fleyr kom uppá javnt 10-10. KÍF hekk
í favorittunum allatíðina, og tað gjørdist sera spennandi til endans. Men tað
var vælleikandi Anja Danielsen, ið avgjørdi settið við einum dundursmashið.
25-23 og nú var alvorlig mótbrekka hjá KÍF-kvinnunum.
Og Fleyr gjørdi arbeiði liðugt í 3.setti, og tað við manér. Tað endaði við
25-11 sigri, og so kundi Fleyr kalla seg FM-vinnari.
Sera gott álopsspæl hjá Fleyr, og góðar servur, ið KÍF hevði trupult við at
handfara vóru við til tryggja sigurin. Fleyr-kvinnurnar hava verið sannførandi
alt árið, vunnu steypakappingina, og vunnu tilsamans 6-0 í FM-finalunum. So
samanumtikið eitt frálíkt kappingarár, hjá teimum bláu úr Havn, har uppiborin
steyp eru komin í hús.
Um ein tíma fer mansfinalan í gongd. ÍF vann 3-2 á Mjølni í einum gysara
hóskvøldið, so lagt er upp til ein
spenanndi dyst aftur í dag.


text:
South Dakota
South Dakota (enskt: State of South Dakota) er lutstatur í Sambandsríkinum Amerika við umleið 814.000 íbúgvum. Høvuðsstaðurin kallast Pierre og størsti býurin er Sioux Falls. Í 1889 bleiv South Dakota stakríki í USA. Í norðri hevur South Dakota mark við North Dakota, í eystri við Minnesota og Iowa, í suðri við Nebraska, og í vestri við Wyoming og Montana.
Eyknevni er The Mount Rushmore State.
Innihaldsyvirlit
Søga[rætta | rætta wikitekst]
Upprunafólkið[rætta | rætta wikitekst]
Siouxindiánarnir búðu á grasfløtunum í South Dakota. Teir sótu á hestbaki og veiddu bison. Húðina brúktu teir til tjøld og klæði, kjøtið til matna og horn og bein til amboð. Teir vóru raskir at berjast og gitnir fyri dirvi, og teir vóru í mongum víggi við gullgravarar og niðursetumenn, sum tóku land frá indiánunum í Dakota í 1880-árunum. Í 1876 vunnu siouxindiánarnir á tí amerikanska herliðinum í tí nógv umrødda bardaganum við Little Bighorn, Montana. Men seinni vórðu teir riknir inn á friðingarøkini. Nógvir indiánar í Dakota búgva har tann dag í dag.
Sí eisini[rætta | rætta wikitekst]
Myndir[rætta | rætta wikitekst]


text:
"Kvinnur mangla í Føroyum á nógvar ymiskar mátar. Kvinnur mangla í tali, men eisini í talu, tær mangla í málinum, í skrift og á skrift. Nógvar av teimum manglandi kvinnunum eru at finna í øllum teimum óskrivaðu orðunum. Orð, ið ikki eru skrivað, tí at málið er fremmant. Kvinna skriva kvinnu, sigur franska heimspekingan Hélène Cixous. Vit mugu skriva kvinnu, tí eingin annar fer at gera tað - men vit tora ikki; at skriva, at úttrýsta okkum.
Um óttan at úttrýsta seg, sigur Hélène Cixous m.a. soleiðis:
“(…) Aftur og aftur havi eisini eg kent meg so fulla av strálandi streymum at eg kundi brostið - brostið av skapum nógv vakrari enn tey, ið eru rammaði inn og seld fyri stinkandi nógvar pengar. Og eisini eg segði einki, vísti einki; eg læt ikki munnin upp, eg endurmálaði ikki mína helvt av heiminum. (...)”
Vit taka orðini hjá Hélène Cixous í álvara. Um ein partur av okkum kvinnunum, sum longu eru í Føroyum mangla í úttrýsti, so er neyðugt at seta orð ella kanska ljóð á tað, sum manglar. Verkið Látur Medusu snýr seg um hendan mangul og um tað ókúgiliga feminina - í kvinnuni, í manninum, í djórinum, í náttúruni, ja, í alheiminum.
Í framløguni Látur Medusu arbeiða vit við kvinnukroppinum í samanbering við náttúruna. Jørðin verður neyðtikin av okkum menniskjum og tað verður gjørt gjøldur burtur úr #metoo í miðlum og millum fólk. #metoo, ferðavinna, náttúra, mál, vinarlag, at vera við barn, at misseydnast og at reisa seg - Hesi eru nøkur av evnunum í nýskrivaða leikinum Látur Medusu - ein framløga".


text:
Tímir tú at renna skjótt og hevur áhuga fyri mati? So er tað júst tær vit hava brúk fyri.
Vit leita eftur kokkalærlingum til KOKS. Lærutíðin byrjar beinaveg.
Tú fer at arbeiða saman við einum ungum og spennandi toymi, har tað er ferð á. Lærutíðin er 3 ár og 9 mánaðir, har ein partur ella øll skúlagongdin er í Danmark.
Vit ynskja, at tú hevur køksroyndir og kennir til gundleggjandi matgerð. At tú klárar at halda tænastuna á høgum støði, í einum bráðskiftandi umhvørvi, har ferð er á. Tú ert ágrýtin, álítandi og klárar væl at arbeiða saman við øðrum.
Áhugaði kunnu venda sær til Poul Andrias Ziska á telduposti career@koks.fo


text:
Rúsdrekkasøla Landsins mælir til, at sett verður á stovn ein nýggj pantskipan, sum skal taka sær av at savna inn allar fløskur og íløt, krevja inn og gjalda út pantið og standa fyri at skilja og beina tilfar til endurvinningar. Innflytarar, framleiðarar og IRF og Kommunala Brennistøðin á Hjalla kundu staðið fyri skipanini
Tá fløskur og íløt verða keypt, er pant á teimum, og verða tey latin innaftur, fæst pantið aftur. Men galdandi pantskipan er ikki nóg góð, heldur Rúsdrekkasøla Landsins. Ymiskt er, hvar fløskur og íløt kunnu latast inn, og hetta er ein bági fyri viðskiftafólk og handlar. Haraftrat eru tómar fløskur og íløt at meta sum rusk, ið kemur í bland við matvørur, tá tey koma innaftur.
Betri hevði tí verið, at sett varð á stovn ein felags pantskipan, so fólk høvdu eitt stað at fara við øllum fløskum og íløtum. Av tí, at IRF og Kommunala Brennistøðin á Hjalla hava førleikarnar at savna inn rusk, skilja tað og endurvinna burtur úr innlatnum tilfari, heldur Rúsdrekkasøla Landsins, at hesir stovnir kundu verið snúningsdepilin í eini nýggjari pantskipan.
”Verandi pantskipan er ein eyka byrða fyri handlarnar og hevur við sær, at fyrsta sambandið, mong viðskiftafólk hava við Rúsdrekkasølu Landsins, er at lata inn tómar fløskur og íløt. Vit høvdu heldur ynskt okkum, at fyrsta sambandið hjá fólki var at koma inn í okkara væl skipaðu handlar,” sigur Rógvi Andrias Fossádal, stjóri í Rúsdrekkasølu Landsins.
Eitt lógaruppskot varð í 2012 gjørt, har mælt varð til, at tann, sum selur okkurt slag av fløskum ella íløtum, skal kunna taka ímóti øllum fløskum og íløtum. Hesum uppskoti vóru fleiri ímóti, eisini Rúsdrekkasølan. Heldur mælti hon til, at vinnan og landið skapa eina felags pantskipan, ið tekur sær av krevja inn pantið, gjalda tað út og savna og skilja fløskur og íløt til endurvinningar.
”Vit mæltu til, at tey, sum framleiða og innflyta fløskur og íløt, eru saman um eina nýggja panstskipan, og at kommunalu renovatiónirnar, IRF og brennistøðin á Hjalla, eisini eru við, tí nógv av innlatnu íløtunum eru úr tilfari, ið endar sum burturkast. Hetta er framvegis okkara tilmæli, tí vit síggja, at ein tílík skipan riggar væl í Íslandi,” sigur Rógvi Andrias Fossádal.
Í Íslandi taka serligar pantstøðir ímóti fløskum og íløtum – ikki handlar og útsølur. Íslendska pantskipanin tekur ímóti øllum íløtum, eisini teimum, sum onki pant er á. Sostatt tekur skipanin sær bæði av teimum íløtum, sum verða send til endurvinningar, og teimum, sum skulu burturbeinast. Umhvørvisliga er skipanin tí ein stórur fyrimunur.
Rúsdrekkasøla Landsins ímyndar sær, at nakrar høvuðsmóttøkur verða kring landið, og at høvuðsmóttøkustøðin verður á Hjalla í Havn. Skipanin kann verða fíggjað við inntøkum av sølu av endurnýtslutilfari, panti av ikki afturbornum íløtum og einum umhvørvisgjaldi á íløt, sum ikki kunnu endurnýtast og tí tyngja umhvørvið og skiljingina á høvuðsstøðini.


text:
Den færøske Litteraturpris (M.A. Jacobsens Heiðursløn)
Bemærk venligst, at listen ikke er komplet.
Andras Mortensen: Hin føroyski róðrarbáturin
Kristian Blak
Oddvør Johansen: Tá ið eg havi málað summarhúsið
Annfinnur í Skála: Heimurin forni
Bogi Hansen: Havið
Zacharias Hammer
Oddfríður Marni Rasmussen: Rás Sár
Rigmor Restorff
Zakarias Wang: Føroyar á vegamóti
Dorete Bloch
Martin Tórgarð
Frits Johannesen
J.P. Gregoriussen: Gomlu trækirkjurnar og Eldru hválvkirkjurnar
Doris Hansen: Søgan um hini
Ólavur Hátún
Petur Jensen (f. 1973): Ongin sól er til
Árni Dahl
Elin Súsanna Jacobsen, f 1941: Rúsdrekka - siðir og ósiðir
Kári P. (Petersen): Vælferðarvísur og Hinumegin ringvegin
Martin Næs: Hvør eigur flaggknappin?
Jógvan Isaksen: Í hornatøkum við Prokrustes
Malan Marnersdóttir: Fyri fyrst og Bylgjurnar leika í tráð
Oskar Hermannsson: Fyri fjøltáttað bókligt og mentanarligt virki
Jens Pauli Heinesen: Bláfelli (roman)
Tóroddur Poulsen: Navn nam við navn (digte) og Villur (digte)
Jóhan Hendrik Winther Poulsen: Føroysk-donsk orðabók Eykabind, 1974
Bárður Jákupsson: Mikines, 1990
D.P. Danielsen: ... hvørt við sínar náðir
Svenning Tausen: Orð um orð 1-2
Axel Tórgarð: Antigone og Medeia
Carl Jóhan Jensen
Sigurd Berghamar: Bíbliuorðabókin, 1985
Karsten Hoydal: Sólarkringur og Suð í grasi
Rói Patursson
Sigurð Joensen: Eg stoyti heitt
Eydun Andreassen (f. 1945): Úr søgn og søgu
Astrid Joensen (f. 1949): Morgunin drakk av flógvari toku
Hanus Andreassen
Hans Jacob Debes (1940-2003): Nú er tann stundin...
Niels Juel Arge
Heðin M. Klein
Kristian Osvald Viderø (1906-1991)
Jóhannes av Skarði: Donsk-Føroysk orðabók, Kalevala o.a
Jóanes Nielsen: Pinnabrenni til sosialismuna (digte)
Jørgen M. Olsen: Náttúrunnar børn
Petur Háberg: Hugbirtingar
Oddvør Johansen: Lívsins summar (roman)
Gunnar Hoydal: Av longum leiðum (tekster)
Jóannes Rasmussen (1912-1992): Öldir og upphav
Erlendur Patursson: Bøkurnar um fiskivinnu
Steinbjørn B. Jacobsen: Skaldskap yvirhøvur
Hanus Andreassen: Rikard Long: Kveikt og kannað. Udvalgt af Hanus Andressen og Ebbu Hentze
Christian Matras: Skaldskap yvirhøvur
Bjarni Niclasen: Alisfrøði I-III
Regin Dahl: Orðakumlar - Ordkumler (digte)
Hans Thomsen: Umsetingar yvirhøvur
Maria Eide Petersen: Konglar og Rekar
Alexandur Kristiansen: Yrkingasøvnini yvirhøvur
Jeffrei Henriksen: Grundbók brævskúlans í føroyskum
Marius Johannesen: Matur og matgerð (sammen med Óluva Skaale)
Óluva Skaale: Matur og matgerð (sammen med Marius Johannesen)
Rikard Long
Sámal Johansen: Á bygd fyrst í tjúgundu øld
William Heinesen
Jákup í Jákupsstovu: Fólkanøvn í Føroyum
Guðrið Helmsdal: Morgun í mars (digte) og Lýtt lot (digte)
Einar Joensen: Tingbókin 1615-54 og Vártings- og løgtingsbók 1667-1690
Katrina Østerø: Plantuliting
Pól Petersen: Ein føroysk bygd
Regin Dahl: Sneisaboð (digte) og digte iøvrigt
Jens Pauli Heinesen: Frænir eitur ormurin
ikke uddelt
ikke uddelt
ikke uddelt
Hans J. Glerfoss: Kvirra í reyðum og bláum, Til B og Fjallafossar
Rólant Lenvig: Landalæra 2 og 3
Jens Pauli Heinesen: Aldurnar spæla á sandi og Gestur
Hans Debes Joensen (1913-1995): Alisfrøði
Rói Patursson: Yrkingar (digte)
Robert Joensen: At býta seyð og fletta
Johanna Maria Skylv-Hansen: Gamlar gøtur II
Hans Dalsgaard: Av mannagøtum
J. Símun Hansen: Havið og vit II
Christian Matras
Páll Nolsøe: Føroya siglingarsøga
Poul F. Joensen: Gaman og álvara, Millum heims og heljar, Lívsins kvæði og Seggjasøgur úr Sumba
Martin Joensen: Klokkan ringir, Tað lýsir á landi, Útrák og Fiskimenn
Karsten Hoydal: Vatnið og ljósið
Valdemar Poulsen, f 1909: Sat sapienti (dramatik) og Meðan havaldan dúrar
Jens Pauli Heinesen: Hin vakra kvirran
Jóan Chr. Poulsen: Føroysk orðafelli og orðtøk
R. K. Rasmussen: Gomul føroysk heimaráð
T.N. Djurhuus: Og dansurin gongur (digte)


text:
Nýggj skiftisavtala innan Gender Studies
Søgu- og Samfelagsdeildin í nýggjum samstarvi við Institut for Kultur & Globale Studier (Aalborg Universitet).
Nordplus hevur játtað stuðul til nýggja skiftisavtalu millum Søgu- og Samfelagsdeildin og Institut for Kultur & Globale Studier (Aalborg Universitet). Talan er um avtalu fyri undirvísarar og granskarar , ið arbeiða við ‘Gender Studies’ (kynsfrøði) í tvørfakligum samfelagsvísindum.
Endamálið er at menna strategiskt samstarv innan ‘Gender Studies’, har m.a. hugt verður at munum og líkleikum millum norðurlond. Ætlanin er at fáa ágóða av førleikunum og tilfeinginum hjá hvørjum øðrum. Málið er fyrst og fremst at undirvísa og vegleiða hjá hvørjum øðrum, at skapa nýtt undirvísingartilfar, og at fyrireika eina skiftisavtalu fyri lesandi á hesum báðum stovnunum.
Aalborg Universitet hevur tveir sera áhugaverdar deplar fyri kynsgranskarar: FREIA (Center for Gender Research) og CeMAS (Center for Masculinity Research). Firouz GAINI samskipar verkætlanina.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Tíðindaskriv
31.12.2017 - 15:35
Sum siður er, skipar ítróttarfelagið Frælsi fyri árligu nýggjársrenningini 1. januar 2018. Í ár verður runnið og gingið frá Sandavágs kirkju til Miðvágs kirkju.
Nýggjársrenningin er eitt afturvendandi tiltak, sum skipað hevur verið fyri í nøkur ár, har skift verður at ganga og renna ímillum kirkjurnar í oynni. Nýggjársrenningin og ítróttargudstænastan er ein góð byrjan uppá nýggja árið, at røra seg og fáa kropsliga og andaliga føði.
Ítróttarguðstænastan verður í ár í Miðvágs kirkju, har Henning Bøgesvang prestur prædikar.
Byrjað verður við Sandavágs kirkju klokkan 14 og ítróttargudstænastan verður klokkan 15.
Tá komið er á mál við Miðvágs kirkju, verður møguligt at skifta í kirkjukjallarinum, og við stuðli frá FK verður bjóða uppá frukt, vatn og saft.
Tað er kalt úti, so viðmælt verður at vera væl ílatin og at vera í endurskinsvesti.


text:
Í mínum yngri árum var ein sangur ofta sungin í veitslulagi, sum hevði niðurlagið: ”Hevði tú trúð tí, oh, oh, oh, hevði tú trúð tí?
Hetta niðurlagið kundi hóskandi verið sett undir tað samgonguskjalið og tær fráboðanir, sum nýggja BADH-samgongan hevur borðreitt við.
Tí høvdu vit trúð tí, at Fólkaflokkurin fór at sleppa øllum sjálvstýrispolitikki og at bidda um hægri blokkstuðul úr Danmark?
Høvdu vit trúð tí, at Miðflokkurin og Sjálvstýrisflokkurin fór at taka undir við eini asosialari flatskattaskipan, ið skal trumfast ígjøgnum eftir nøkrum fáum vikum? Har løgmaður, tingfólk og stjórar fáa upp í 5000 kr. eyka beint í lumman um mánaðin, meðan vanligi løntakarin onki fær, og ístaðin skal gjalda fyri skattalættan hjá betri hevltini av síni egnu pensjón?
Høvdu vit trúð tí, at Sambandsflokkurin fór at sleppa øllum avtalum um ein nýggjan fiskivinnupolitikk og at venda aftur til eina gongd, har fiskiloyvir og fiskirættindi verða endaliga privatiserað og seld millum privat fyri hægri og hægri prís, har útlendskir strámenn koma at eiga allan tann føroyska flotan?
Høvdu vit trúð tí, at sambandsfólk fóru at hótta embætisfólk fyri at lurta eftir fólkafundum?
Høvdu vit trúð tí, at løgmaður fór at hótta fakfeløg við, at teirra limir verða uppsagdir, um tey ikki taka undir við biddaragongdini um hægri blokk, ella um tey krevja hægri løn?
Eitt heimsmet í veljarabluffi
Tann politikkur, ið BADH-flokkarnir hava fráboðað eftir valið, er helst heimsmet i veljarabluffi, tá vit samanbera við tað, teir søgdu undan valinum. Um føroyski veljarin skuldi tikið støðu til eina valskrá og eina stevnuskrá, sum byggir á høvuðsmálini hjá BADH-samgonguni, so ivist eg stórliga í, um nakar hevði tikið undir við tí.
Men talan er um eitt einfalt valdsbýti millum flokkarnar: Tú ein lítlan – eg ein stóran. Um ein sleppur at røkja nøkur seráhugamál, so sleppur hin at røkja nøkur onnur. Og afturfyri mugu so allir selja síni grundvirðir og sína sál til frama fyri valdið.
Løgmaður hevur ferð eftir ferð sagt, at ymist er sligið fast við sjeytumma-seymi. Tildømis, at skatting av pensjónum við inngjald, ikki ávirkar løntakaran. Tað vísir seg við bert eitt lítið sundur av umhugsni, at tað als ikki er so, sum løgmaður sigur. Tí onki av høvuðsmálunum hjá samgonguni er í veruleikanum fyrireikað, eftirkannað ella gjøgnumhugsað.
Og um valdið er vaksið samgonguflokkunum so nógv til høvdið, at teir ætla at trumla sínar ófrættakendu ætlanir ígjøgnum fyri jól, so er bert at siga: Teir munnu hava etið henda seymin, sum løgmaður tosar um.
Høgni Hoydal


text:
Spegilsprikkafiskur (prikkafiskaættin)
Lampadena speculigera
Goode & Bean, 1896
Stødd: Upp í 20 cm langur.
Dýpi: Í dagslýsi úr 460 niður á 950 metrar, í myrkri úr 60 niður á 750 metrar.
Litur: Svartur, helst eisini silvurglitrandi.
Teinar: R14(13-15); G14(13-15). Táknatindar: 6-7 + 1 + 13 (12-14, sjáldan 11 ella 15), til samans 19-22 (sjáldan 23).
Lýsing: Spegilsprikkafiskur er hyldligur fiskur, rundligur í tvørskurði. Høvdið er um 28,5% av standardlongdini. Hann hevur breiða og høga klingru. Eina ryggfjøður mitt á rygginum, eina gotfjøður undir sporlinum. Smáar búkfjaðrar aftarlaga undir búkinum. Smáar uggafjaðrar. Rættiliga stóran, sýldan stert. Fitifjøður oman á sporlinum. Høvdið er langt og stórligt. Stór eygu frammarlaga á gronini. Eyguni eru um 34% av høvuðlongdini. Ljósgøgn, 2 á kápuni, 4 beint aftan fyri kápuna. Eitt rað við 21 ljósgøgnum hvørjumegin kjølin og 4 uppi á hvørji síðuni. Eitt sera stórt ljósgagn oman á klingruni, og eitt líka stórt undir.
Eyðkenni: Tey bæði stóru ljósgøgnini á klingruni. Á vaksnum fiski støddin.
Týdningur: Hevur ikki havt vinnuligan týdning.
da: Spejlhalet prikfisk, en: Lanternfish, ís: Gljálaxsíld
Útbreiðsla: Norður til 66ºN í Atlantshavinum. Er fingin í Landsynningsgrønlandi, undir Íslandi og Føroyum. Frá Suðurportugal og Vesturafrika vestur um Asoroyggjarnar og norður móti Íslandi. Vestanfyri í Atlantshavinum millum 35ºN og 48ºN og annars í Atlantshavinum suður til 48ºS. Er eisini í Indiahavinum og Kyrrahavinum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Prikkafiskar Myctophiformes
Hópurin prikkafiskar hevur 2 ættir við 35 slektum og 246 sløgum.
Undir Føroyum er bert tann eina ættin við 6 slektum og 7 sløgum:
Vanliga við stórum eygum. Eingin fiskur verður størri enn 30 cm. Høvd og kroppur samantrýst um síðurnar, flestu við stórum kjafti.
Teir hava fitifjøður, eina ryggfjøður og eina gotfjøður. Búkfjaðrarnar eru altíð framman fyri miðjan fiskin. Stóran sýldan stert, ljósgøgn um kropp og høvd, slætta og leysa roðslu.
Smáir svartir ella blankir fiskar, ofta skyggjandi í bronsu ella ælabogalitum. Miðsjóvar- og uppsjóvarfiskar.


text:
Hóskvøldið 08.09.11 verður eitt spennandi og øðrvísi tiltak í Oasuni.
Vit hava valt at hava Darwin Night.
Hetta evnið er valt, tí tað eru nógv sum seta spurningar við menningarlæruna og tað er einki merkiligt við tí.
Lovsangur verður eisini á skránni.
Tað verður Heðin Lamhauge sum kemur at greiða frá hesum evninum. Tað verður ein dialogur millum Heðin og tey sum vera til staðar, sum merkir at lurtandi fáa høvi at seta spurningar til Heðin og soleiðis fáa ein dialog.
Nøkur evnir sum Heðin kemur inná eru:
Hyggja nærri at menningarlæruni, ið metir at menniskjans uppkoma er tilvildarlig og uttan hægri mál.
Hvat segði Darwin um sína egnu teori?
Parkerar menningarlæran Gud sum orsøk til alt lív?
Er vísindi og trúgvin á Gud mótsetningar?
Hetta eru bara nøkur av evnunum sum Heðin kemur at greiða frá um.
Vit gleða okkum til hetta kvøldið. Sum Heðin sjálvur sigur: "Vælkomin til eitt spennandi kvøld."
https://www.facebook.com/event.php?eid=252742338090550


text:
Tekniskeið fyri børn og ung
Skeið í tekning fyri børn 9 ár og eldri í Kvøldskúlanum heystið 2018.
Gev barni tínum møguleika at læra grundleggjandi førleikar í fríhonds-tekning!
Um nóg nógv tekna seg, ætli eg at hava tekniskeið fyri børn og ung heystið 2018 og sama skeið byrjar í januar 2019.
Tekniskeiðini verða í tveimum aldursbólkum: 9-11 ár og 12 ár og eldri.
Skeiðini eru eina ferð um vikuna í 10 vikur, 2 tímar hvørja ferð, frá kl. 16.00-18.00.
Fyrra tíman fáa næmingarnir felags tekniuppgávur. Alt eftir aldursbólki, so læra vit t.d. um ymsu forholdini á andliti og kroppi á fólki, um ymsar mátar at leggja skuggar á eina tekning og líknandi. Er veðrið gott, fara vit eisini út at tekna okkurt áhugavert.
Seinri tímin er fríur og næmingarnir tekna tað teir hava hug til – kanska ein mangafigur ella bara tekna okkurt mynstur og leggja litir á? Lærarin gongur runt og leggur lag á.
Skeiðslýsing: »Tekning fyri børn 9 – 11 ár«
Endamál: At læra grundleggjandi tekniførleikar – og annars tekna eftir førleika.
Innihald: Vit læra m.a. at leggja skuggar, grundformar og at tekna lutir vit hyggja eftir. Høvi er eisini at tekna tað tær dámar og fáa vegleiðing at tekna tað enn betur. Tað kann t.d. vera ein tekniraðsfigurur, eini hús í perspektivi ella at læra at tekna ein lut, tú hyggur at.
Tilfar: Vit brúka m.a. blýant, litir, tusch, krit og pappír, sum Kvøldskúlin útvegar.
Málbólkur: Øll, ið hava hug at tekna
Nær: Mánadag kl. 16.00 – 18.00. Byrjar í september/oktober 2018 og 10 vikur fram.
PS: Sama skeið byrjar aftur í januar 2019, nýggj tilmelding krevst.
Skeiðslýsing: »Tekning fyri ung 12 ár og eldri«
Endamál: At læra grundleggjandi tekniførleikar – og annars tekna eftir førleika.
Innihald: Vit læra m.a. at leggja skuggar, grundformar og at tekna lutir vit hyggja eftir. Høvi er eisini at tekna tað tær dámar og fáa vegleiðing at tekna tað enn betur. Tað kann t.d. vera ein tekniraðsfigurur, eini hús í perspektivi ella at læra at tekna ein lut, tú hyggur at.
Tilfar: Vit brúka m.a. blýant, litir, tusch, krit og pappír, sum Kvøldskúlin útvegar.
Málbólkur: Øll, ið hava hug at tekna.
Nær: Hósdag kl. 16.00 – 18.00. Byrjar í september/oktober 2018 og 10 vikur fram.
PS: Sama skeið byrjar aftur í januar 2019, nýggj tilmelding krevst.
Skeiðslýsing: Digital (talgild) tekning fyri børn og ung
Endamál: At læra at tekna digitalt frá grundini og at liðugtgera vanligar hondteknaðar tekningar á telduni.
Innihald: Vit læra at tekna, leggja litir og skuggar á við tekniprogrammum, sum Sketchbook Pro og Photoshop. At brúka løg (layers) og annars bara at tekna. Vit fáa felags undirvísing fyrra tíman og seinra tíman tekna vit tað vit hava hug til.
Tilfar: Telda og digitalt teknibretti (Wacom). Tekniprogrammir: Sketchbook Pro og Photoshop. Kvøldskúlin útvegar tekniprogrammir og teldur.
Málbólkur: Børn og ung, sum hava hug at læra digitala tekning á byrjanarstøði.
Aldur: Børn 9-14 ár
Nær: Mikdag kl. 16.00 – 18.00. Byrjar í september/oktober 2018 og 10 vikur fram.
PS: Sama skeið byrjar aftur í januar 2019, nýggj tilmelding krevst.
PS: Tilmeldingin til skeiðini á Kvøldskúlanum, sum byrja september/oktober 2018, verða gjørdar á heimasíðuni hjá Kvøldskúlanum.


text:
Jan Müller
18.11.2017 - 11:58
Seinastu tvær vikur hava umboð fyri øll heimsins lond luttikið á veðurlagsfundi í týska býnum Bonn, har tey hava umrøtt avtaluna, sum varð gjørd í París í 2015, og hava londini við hesum seinasta fundinum roynt at fylla út karmarnar frá París. Altjóða miðlar siga frá, at hóast tað ikki vórðu tiknar kollveltandi avgerðir, so vóru londini samd um, hvønn veg tey skulu fara fyri at minka uppaftur meira um útlátið av veðurlagsgassum, CO2. Londini eru samd um, at tey á komandi fundinum í Pólandi í 2018 skulu til at taka ítøkiligar avgerðir um, hvussu hvørt einstakt land eigur at handfara veðurlagsbroytingarnar. Málið hevur higartil verið at halda vøkstrinum av útlátinum undir 1,5 og 2 stig. Tiltøk frá fleiri londum og eisini búskaparlig afturgongd hava eisini medvirkað til, at vøksturin í útlátinum hevur verið minni, tó at tað eisini verður staðfest, at verða ikki størri stig tikin í næstu framtíð til at minka um vøksturin av útlátinum, so kann henda, at vøksturin fer at koma heilt uppá 3 stig, tá vit skriva ár 2100. Tá kann hetta hava sera álvarsligar avleiðingar við ódnum og vatnflóð.
Á fundinum í Pólandi komandi ár skulu londini gera ein regulbók, sum raðfestir uppfylging av Parísavtaluni. Bert eitt land í heiminum, USA, hevur sagt seg vera ímóti verandi Parísavtalu, hóast landið kortini hevur bundið seg til at halda hana í trý ár aftrat. Kortini vísir tað seg, at stórur partur av bæði politisku skipanini og vinnuni í heimsins størsta búskapi, USA, taka undir við tiltøkunum, sum øll heimsins lond hava bundið seg til. Umleið 200 lond eru partur av avtaluni.
”Trump-fyrisitingin megnaði ikki at steðga framgongdini í verðurlagssamráðingunum í Bonn,” sigur Jens Mattias Clausen frá Greenpeace við fronsku tíðindastovuna AFP. Hóast tað gongur rætta vegin, so er enn langt á mál, tí londini eru framvegis ikki samd í øllum lutum t.d. tá talan er um at skerja útlátið og fíggja hetta. Nakað av stríðnum er millum ríku ídnaðarlondini og tey størstu menningarlondini. Kortini verður mett, at man er komin eitt sindur longri í royndunum at røkka málinum um at skerja globalu upphitinina til 1,5 stig.
Stórur partur av fundinum í Bonn snúði seg um fossilu brennievnini, kol, olja og gass. Hvussu best ber til at minka um nýtsluna av hesum orkukeldum ella heilt gevast at brúka tey og fara til varandi orkukeldur sum vind- og sólorku ístaðin. Her royndi amerikanska Trumpfyrisitingin at marknaðarføra eitt nýtt slag av sokallaðum reinari koli. Hetta varð tó víst aftur av fleiri. Ójavnar meiningar eru eisini um, hvussu tey ymsu fossilu brennievnini eiga at raðfestast.
Tað eru tey, sum siga, at heimurin eigur at miðja ímóti heilt at gevast við at brúka kol, olju og gass. Tó er tað ein sannroynd, at hetta ber ikki til sum nú er og fer tað at taka drúgva tíð til bara at minka um brúkið av hesum orkukeldunum. Tað eru tí eisini tey lond, so sum Norra, ið siga, at gass er nógv reinari orkukelda enn t.d. kol. Og at man tú heldur enn at vilja beina fyri øllum teimum fossilu orkukeldunum, at at brúka fyrst og fremst gass og harnæst olju í einum sokallaðum orkumixi saman við varandi orkukeldum.
Hinvegin eru tað fleiri lond í heiminum, sum eru sera bundin av júst koli í teirra orkuframleiðslu. Ein orsøk til at CO2 útlátið vaks í fjør var eitt nú ovurstóra kolanýtslan í Kina. Hon var m.a. eitt úrslit av ógvusliga turkinum, sum minkaði um framleiðsluna av tí reinu vatnorkuni.
Framtíðin
Hóast stóri veðurlagsfundurin verður aftur í 2018, so hevur franski forsetin, Emmanuel Macron, sum er ein av teimum, ið gongur á odda í stríðnum ímóti upphitingini av jørðini, longu kallað til fundar í París 12. desember. Hann hevur boðið 100 leiðarum úr øllum heiminum at luttaka á fundinum. Áhugavert er at merkja sær, at hann hevur ikki boðið amerikanska forsetanum, Donald Trump við. Ráðstevnan verður nevnd ”One Planet Summit”.
Nú eftir fundin í Bonn verður nógv tosað um, hvat fer at henda eftir komandi amerikanska forsetavalið í 2020. Um Trump verður afturvaldur, verður roknað við, at hann fer at halda fast um avgerðina, at taka USA úr Parísavtaluni. Men verður annar forseti kann roknast við, at USA fer at halda fram sum partur av avtaluni.
Hyggja vit uppaftur longur fram í tíðina, so fer árið 2023, átta ár eftir París-avtaluna, eisini at vera eitt sera týdningarmikið veðurlagsár. Tá skulu londini fyri fyrstu ferð av álvara endurskoða Parísavtaluna. Ætlanin er, at slík endurskoðan skal fara fram 4. hvørt ár.
Hyggja vit so fram til 2030, so eru tá farin 15 ár, síðani París avtalan varð undirskrivað. Flestu lond hava sett út í kortið tiltøk, sum skulu minka um útlátið, 15 ár eftir at avtalan gjørdist veruleiki. T.d. hevur ES sett sær fyri at minka um útlátið við 40% frá 1990 støðinum. Einstøk lond so sum Týskland arbeiðir fram móti 55% minking.
Í 2050 miðja veðurlagsvísindamenn móti, at heimsbúskapurin verður ”carbon neutral”, um so er, at tað eydnast heimsins londum at halda hitanum undir 2 stig. Tað kann so røkkast við antin at gevast við at brúka fossila orku ella við at finna ein máta at taka CO2 úr atmosferuni á einum ídnaðarligum støði.


text:
Orð: Friðrik Friðriksson
Týtt: Petur Jacob Sigvardsen
Viðmerking: Týddur 20. mars 1960.
Tú fyri heimi tínum bið!
– við Guds hjálp tað skal standa;
hann sendir tá sítt einglalið
sum vernd mót øllum vanda.
Tann ríka frið frá heim títt fær;
tað einans bønin við sær bar.
Tú fyri heimi tínum bið!
– tað góðsku ber og gleði.
Har vinir binda bond í bøn,
er Gud á teirra vegi;
har sprettur hjartans semja tann,
sum einans bønin heinta kann.
Tú fyri fíggindanum bið!
– tað køvir hatskan loga;
sum ørvur bøn kann skunda sær
og stálhart hjarta sláa.
Hon bræðir tað í kærleika,
sum bønin heintar himli frá.
Tú fyri veikum sálum bið!
– á teirra villu heiðum;
bið Gud, sum valdar hjartanum,
á rættan veg tær leiða!
Hvør kennir bønar mátt og frið
sum frelsarin, ið segði: Bið!
Bið fyri ríki Guds og teim,
sum trúføst børn har stríða!
Tær bønin veitir dirvi, mátt
for sømu søk at líða.
Og verður stríðið hart tær við,
vil bønin veita troyst og frið.
Bið fyri tær! Gud aga teg
við pínslu má á foldum;
hann deyðar tína egnu vild,
– og tú ert í hans hondum.
Straks sælu hann tær gevur her,
– tað bønin einans við sær ber.
Bið fyri bønini, son hon
ei teg frá Gudi leiðir!
Lat altíð hennar mið og mál
tað vera: til Guds heiður!
So lyftist bøn tín foldum frá,
– og hoyrd hon kemur til tín tá.


text:
Lomvigi (lat. Uria aalge (Pontopp.); da. Lomvie) er svartur omaná, hvítur í neðra. Summir hava eina hvíta striku aftur frá eyganum; teir eru sama slagið sum hinir, men eru oftast stórir.
Lomvigin kemur at landi á pálsmessu og í bergið á leypársmessu1), søgdu teir gomlu; og so er — tá ið veðrið ikki ger broytingar í tí. Teir eiga í rókum og í lomvigareygum og koma aftur í sama stað, sum teir vóru í fjør. Ofta eiga teir digst upp at hvørjum øðrum. Góðsligir eru teir — á súlurókini er íðuliga klandur, á lomvigarókini aldri.
Hugtakandi er at sita úti á eggini ein góðan landkomudag og skoða alt tað yðjandi fuglalívið í berginum. Fyrst í juni hevur lomvigin vorpið, eittans egg, stórt eftir fuglinum. Frá tí tjúkkasta smalkast tað beint og javnt móti hinum klænra endanum, sum er óvanliga spískur; eggið rullar tí ikki beinan veg, men heldur runt í ring, og tað man mangan hava bjargað teimum frá at fara út av rókini.
Frá 5. til 8. juni fara menn at ræna, t. e. at taka eggini. Í stórum línum síga teir langt niður í bergið — í Skúvoy um 80 favnar, — og har, sum loft er, gera teir stór reiggj út og inn. Eggini eru vøkur, frá fagrasta grøna til bleikgrønt og stundum hvítt, sett við dimmum blettum og strikum, sum gera tey ólík hvørjum øðrum. Orðið gongur, at aldri finnast tvey lomvigaregg, sum eru meinlík á liti. Summi sýnast at vera einlitt grøn, men hyggur tú gjøllari eftir, so sært tú altíð onkun dimman blett, sum ger eitt frámerki.
Skúvoy og Dímun eru bestu lomvigalondini í Føroyum. Skúvoyingar fáa so nógv egg útyvir tað, teir brúka sjálvir, at teir fara við heilum bátsfarmi til Havnar at selja.
Skjótt verpur lomvigin aftur, og hann vermir í rúmar 4 vikur. Ungfuglurin situr hesa tíðina niðast við sjógvin; hann er kallaður hellufuglur og verður tikin av báti við fleygastong.
Nú pisurnar eru útkomnar, flúgva teir gomlu javnan við nebbasild í nevinum. Tá ið ein lendir á rókini, eru nógv opin gap uttan um hann, men hin gamli kennir væl unga sín. Dúnaða pisan er brúnlig omaná, grá-sprøklut um háls og síður, hvít í neðra.
Um miðjan juli kemur fyglingin fyri. Við eini stuttari stong og stórum neti gongur fyglingarmaðurin eftir rókini, varliga framat, har sum lomvigin situr tættur. Har leggur hann netið omanyvir og kann fáa nógvar í tað, um 5—8 man vera tað vanliga, 10—15 er væl fingið, og 20 má sigast nógv, tó at tað hevur hent at fingið 60. 1000 lomvigar kann ein kringur fyglingarmaður fáa ein góðan dag. Men við hetta lag misfarast nógvar pisur. Tí hava teir summstaðni lagt fyglingina av og fleyga nú í staðin. Í flognum er lomvigin ikki so snúiligur sum lundin og tí betri at fleyga.
Fyri ólavsøku eru pisurnar floygdar. Mest um kvøldið síggjast tær fara av rókini, ein lítil fyrst og tveir stórir — faðir og móðir — hvør sínumegin aftanvert við hana. Har, sum stór urð er undir, bera tey gomlu ofta ótta fyri at hin lítla fer ikki at vinna út á sjógv, og so við og við geva tey henni tá eitt stump uppeftir. Eisini á sjónum halda tey saman fyrru tíðina. Ber okkurt, sum t. d. ein fles, upp ímillum, so tey ikki síggja hvørt annað, so ljóðar í heilum karr karr karr øðrumegin og pi pi pi hinumegin, til tey hittast aftur.
Umframt við fygling og fleygi verður nógvur lomvigi fingin við snaru. Snaran er ein flaki av viði við nógvum lykkjum av faksi omaná, og lomvigin, sum altíð dámar væl at sita á rekaviði, fer upp á hann, men fær so føturnar fastar í lykkjurnar.
Eisini verður nógvur lomvigi skotin víða um á sjónum. Og tó hevur hann heldur nørst enn minkað í seinnu tíðini. Um veturin ferðast hann um langt úti á havinum. Nakrir síggjast tó her; tá er hann bleikgráur framman á hálsinum og upp í vangarnar. Sama lit hevur steffan, t. e. pisan, tá ið hon er komin á sjógvin.
1) pálsmessa er 25. januar, leypársmessa er 24. februar.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
- Tíðindi, mentan og ítróttur
Brúkaraumboð:lýsing um vátar buksur er lógarbrot
Tað er lógarbrot at klikkja niðurá kappingarneytar í lýsingum.
Tað hevur HDYGD, sum ger millum annað vindeygu, fingið at vita frá Brúkaraumboðnum.
Klagað er um lýsingina hjá HDYGD, har ein maður sæst við vátum bletti á buksunum, tí hann hevur pissað í buksurnar.
Í lýsingini verður víst til blettin og sagt, at so nógv spardi persónurin, tí hann keypti bíligastu vindeygu og ikki vindeygu frá HDYGD.
Slík lýsing er brot á lógina um marknaðarføring.
Fór ikki út um mark
Brúkaraumboðið ger ikki meira við málið, tí lýsingin er tikin aftur.
HDYGD heldur tó ikki, at lýsingin fór út um mark.
Men fyritøkan avgjørdi kortini at taka hana aftur við teirri grundgeving, at onnur eygu kanska kunnu halda lýsingina fara út um mark.
Brúkaraumboðið sigur, at fólk kunnu fáa ta fatan, at bara HDYGD ger vindeygu, sum eru nóg góð til føroyska marknaðin.
Og tað er ósømiligt og niðrandi at vísa ein mann, sum hevur pissað í buks, tí hann keypti vindeygu frá øðrum enn HDYGD.
Sí eisini


text:
Snorri Brend
20.06.2014 - 18:24
Tíðindi > Samfelag & Politikkur > Samferðsla
Mánadagin klokkan 15 verður spakin settur í til ætlanina sum viðingar við longsli hava sæð fram ímóti.
Henda dagin verður fyrsta stigið tikin til tunnilin til Viðareiðis. Hetta verður gjørt tú frá einum arbeiðstakarasáttmála sum varð undirskrivaður av Landsverki og Samtakinum Articon & norska LNS í februar mánaði.
Nýggja farleiðin skal tryggja eina hóskandi farleið til Viðareiðis. Á verandi farleið eru trupulleikar við grót- og skriðulopum, umframt at stórur partur av vegnum er einbreytaður.
LIÐUGT Í 2017
Verkætlanin fevnir um ein 1.939 metrar langan tvíbreytaðan tunnil úr Hvannasundi til Undir Fossinum Inni í Dølum.
Í Hvannasundi verður nýggjur vegur til tunnilsmunnan gjørdur, eins og nýggjur vegur frá Middali til og við Skúvadalsleiti, haðani verandi vegur, sum er 1400 metrar langur verður breiðkaður inn til Viðareiðis.
Seinastu ferðslutølini, sum eru frá 2012, vísa, at tað koyrdu 432 akfør um samdøgrið eftir Viðareiðisvegnum. Í 2024 er ferðslan mett at vera komin upp í 510 bilar.
Samlaði fíggjarkarmurin hjá Løgtinginum fyri nýggju farleiðina til Viðareiðis er 162 mió. krónur. Nú byrjar arbeiðið, og sett verður fyrst á at bora Hvannasundsmegin.
Tilfarið úr tunlinum verður brúkt til tilkoyringarvegirnar, og møguligt avlop verður lagt í grótbrotið Viðareiðismegin til møguligar ætlanir hjá kommununi.
Mánadagin verður so fyrsta stigið tikið í hesum máli, tá Ewald Kjølbro, stjóri á Landsverki, bjóðar vælkomin, og síðani verður spakin verður settur í. Eftir tað fer Jørgen Niclasen, landsstýrismaður í tunnilsmálum, at siga nøkur orð.
Aftaná hetta eru øll vælkomin at fáa sær kaffi og lætt ábit inni í smiðjuni hjá Landsverki í Hvannasundi.
Nýggja Viðareiðisfarleiðin skal eftir ætlan takast í nýtslu í 2017.


text:
Orð: Knút Wang
Lag: M. S. Viðstein
Á stillu nátt á dreymagátt,
tá leiti eg til tín.
Eg sovni inn við bros á kinn,
og droymi, tú ert mín.
Í dreymi eg tá vitji teg
á náttarstillu stund.
Í dreymaverð tá ber vár ferð
til ástareyman fund.
Mær eru nær tá varrar tvær,
Ið leska sál og sinn.
Og brosið títt í hjarta mítt
ber ljós og hita inn.
Men náttin fer, tað aftur ber
úr dreymaverð hjá mær.
Og vakni eg, tú fer tín veg
og ert ei longur nær.
Um meg ei tú vilt elska nú
sum tá, vit kendust gott.
Eg hitti teg á mínum veg,
Í dreymaverð á nátt.


text:
Í 2009 varð munandi minni innflutt enn undanfarnu árini. Tað er tekin um at bæði vinnulív og húsarhaldini hava verði meira varin í teirra keypi seinasta árið.
Samlað influttu vit fyri 4,2 mia. í fjør og er tað góðar 800 mió. minni enn í 2008.Verða skipini ikki tald við er minkingin 1,2 mia. ella 25%.
So stór minking hevur ikki verði í innflutninginum síðan kreppuna fyrst í nítiárunum. Ein partur av minkingini skyldast tó at prísurin á brennievni var methøgur í 2008, so hóast nøgdin av brennievni var áleið tann sama bæði árini so var virði 400 mió. kr. minni í 2009.
Meðan vinnulívi sum heild innflytur minni tilfar til framleiðsluna og eisini keypir færri amboð og maskinur, er hugurin at gera íløgur í skip stórur. Tað eru innflutt skip fyri hálva mia. í fjør.
Tað sum verður innflutt til beinleiðis nýtslu hjá húsarhaldinum er minka 10% og er tað sera sjálsamt at hesin innflutningur minkar.
Hyggja vit at innflutninginum seinastu góðu 20 árini, síggja vit at tað hava verði stór sveiggj í. Serliga innflutningurin av tilfari og amboðum til vinnulívið er óstøðugur, meðan tað sum verður innflutt til beinleiðis húsarhaldsnýtslu ikki sveiggjar so nógv.
Síðan miðskeiðis í nítiárinum hevur verði javnur vøkstur í innflutninginum til húsarhaldini, heilt fram til uml. 2005. Síðan koma tvey ár har vøksturin er serliga stórur, til vit í 2008 fyri fyrstu ferð í 15 ár kunnu staðfesta at minni verður innflutt til beinleiðis húsarhaldsnýtslu.Henda minkingin er so hildin áfram í 2009.
Fleiri tøl kunnu síggjast í hagtalsgrunninum


text:
Sjúrður Hildarson Hoydal 10.08.2018 (13:54)
Nicklas Selvig aftur til Danmarkar
Ein føroyskur landsliðsleikari verður at síggja í bestu donsku deildini komandi kappingarár.
Føroyski landsliðsleikarin, Nicklas Selvig, spældi seinasta kappingarár við danska felagnum TMS Ringsted, ið flutti upp í bestu donsku deildina.
Hóast góðu gongdina í Ringsted gjørdi Nicklas Selvig av persónligum ávum av, at flyta til Føroyar, og gjørdi tí avtalu um at spæla við KÍF komandi kappingarár.
Men nú vendir hann leiðina aftur til TMS Ringsted. Danska felagið hevur gjørt ein leigusáttmála við KÍF, um at fáa føroyska landsliðsleikaran at spæla fyri Ringsted fram til ársenda.
Sjálvur sigur Nicklas Selvig at hann gleðir seg nógv at royna seg í bestu donsku deildini, og at hetta er nakað, ið hann hevur droymt um síðani hann byrjaði at spæla hondbólt.
Orsøkin til at fyrrverandi felagið hevur vent sær aftur til hansara er, at felagið hevur mist tveir høgra bakkar í summarsteðginum.
Hóast Nicklas Selvig spældi mest høgri vongur farna kappingarár, so metir felagið at hann fer at hóska væl inn á bakkin, og tað gekk skjótt at fáa eina avtalu í lag.
KÍF hevur skilt støðuna væl, og Nicklas Selvig sendir tøkk til KÍF fyri at geva sær møguleikan, eins og hann er takksamur fyri at TMS Ringsted hevur havt hann í tonkunum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Minkandi gundarlag og ein stór klassing fyri framman, er orsøkin til at Sigmund verður lagdur.
Anfinn Olsen, reiðari, sigur at tað er natúrligt at tað er Sigmund, sum verður lagdur, heldur enn Skørin og Stapin.
- Sigmund er elsta skipið, sum vit hava av teimum trimum, sum eru í vinnu. Maskot er útleigaður, og Skørin og Stapin eru væl størri skip enn Sigmund, og tí er tað naturligt at vit velja Sigmund frá.
Sigmund (Mynd: Torleif Johannesen / Føroyska Sjómansmissiónin)
Anfinn Olsen sigur, at orsøkin til at skipið verður lagt fyrsta oktober er, at tá skal skipið ígjøgnum eina stóra klassing, og at nýskipanin, sum er samtykt, ger at reiðaríið missir ov nógv, og tí er grundarlagið burtur undir at hava trý línuskip.
15 mans sigla við Sigmund, og teir hava allir fingið at vita at teir eru uppsagdir. Reiðaríið fer sjálvandi at royna at fáa manningina á onnur skip hjá reiðarínum, men reiðarin torir ikki at lova, at tað fer at eydnast.
- Vit vita hvussu tað er við klassingum, og nær tað arbeiðið skal gerast, og tí er tað naturligt, at vit ikki leggja skipið áðrenn tíð. Skipið kann fiska enn, og tí bíða vit sum longst við at leggja tað.
Reiðarin hevur sagt, at skipið er ikki til sølu enn, men um ein seriøsur keypari er, og eitt nóg gott boð fæst, so verður skipið selt. Men sum nú er, liggur tað ikki í kortinum, og tí er óvist hvat hendur við Sigmund.
Reiðaríið hevur eisini fiskidagarnar frá Eysturoyingi og Morgunstjørnini, sum eru ávikavist lagdur og seld av landinum, men tað er einans eitt ískoyti. Enn veit felagið alt ov lítið til at kunna gera nakað við vissu, uttan tað, sum avgerð longu er tikin um.


text:
Sum heild eru kvinnurnar ikki nóg væl umboðaðar, og tí er neyðugt at seta spurningin um javnstøðu millum kynini á breddan. Tað halda fyriskiparnir av "Damudomi", nú altjóða kvinnudagurin er í næstu viku. Sunneva Háberg Eysturstein og Solveig Hanusardóttir Olsen vitja í sjónvarpsstovuni.
Countrybólkurin "The Reverends" er farín í studio at spæla inn nakrar nýggjar sangir. Og spurningurin er so hvussu leingi afturat tað verður country, tí limirnir draga ikki somu línu, tá tað kemur til hvønn veg, ið bólkurin skal fara.
Bárður Jákupsson hevur eina framsýning í Steinprent í hesum døgum. Myndirnar hava eini 4-5 rættiliga ymisk úttrykk, og tað er fyri at skapa størri ymiskleika á framsýningini. Hetta verður helst einasta framsyningin í Føroyum í ár, tí Bárður hevur fleiri framsýningar á skránni uttanlands seinni í ár.
Lagt til rættis: Ivan Hentze Niclasen. Fotograferað og klipt: Hans Petur Hansen.


text:
Heilsuligir vansar og fyrimunir av at eta hval og kóp
Verkstova verður í Keypmannahavn um heilsuligar fyrimunir og vansar av at eta hval og kóp í Norður-Atlantshavinum. Náttúruvísindadeildin skipar fyri og luttakararnir eru dálkingar- og føðsluserfrøðingar í Norðurlondum og Canada.
Seinastu tíðina hevur nógv verið at hoyrt um heilsuligu vandarnar av at eta hval og kóp í Norður-Atlantshavinum, meðan onnur hava mutað ímóti og víst á heilsuligu fyrimunirnar av at eta mat úr sjónum.
Saman við ráðgevandi arbeiðsbólkinum AG-fisk undir Norðurlandaráðnum, er Náttúruvísindadeildin á Fróðskaparsetrinum stigtakari til verkstovuna um hesi viðurskifti. Tað er Hóraldur Joensen, lektari í evnafrøði á Náttúruvísindadeildini, sum skipar fyri og hevur ábyrgd av verkstovuni, sum verður í Keypmannahavn tann 14. januar.
Í júst farna ári, 2010, hevði Føroyar/Grønland/Danmark formannskapin í Norðurlandaráðnum og harvið eisini AG-fisk. AG-fisk hevur ein grunn (8-10 milliónir Dkr) til at stuðla felags marinum verkætlanum í Norðurlondum. Av tí at Fróðskaparsetur Føroya hevur ein ráðslim í AG-fisk, so hevur universitet landsins fingið tað álit at fyriskipa og gjøgnumføra nevndu verkstovu.
Endamálið við verkstovuni er:
- At finna fram til dagsins kunnleika um javnvágina millum teir heilsuligu góðu og vánaligu eginleikarnar í mat-úrdráttum av havsúgdjórum í Norðurhøvum.
- At meta um verandi kunnleika um heilsuligar vansar og fyrimunir við at nýta hættir, ið eru mentir og nýttir av FAO/WHO Expert Consultation viðvíkjandi føði úr sjónum.
- At ráðgeva stjórnum, stýrandi stovnum og borgarum Norðurlanda um vansar og fyrimunir við at eta tvøst og spik av havsúgdjórum.
- At avgera hvat slag av kanningum framvegis er neyðugar fyri at meta um jaligu og neiligu heilsuárinini.
Verkstovan er fíggjað av Norðurlandaráðnum umvegis arbeiðsbólkin AG-fisk.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Landspítali í Íslandi
Landssjúkrahúsið hevur avtalu við Landspítali í Íslandi um ávís sløg av viðgerðum sum ikki fáast í Føroyum.
Landspitalin er meginsjúkrahúsið í Íslandi við umleið 682 seingjarplássum. Á Landspítalinum eru umleið 4.500 starvsfólk og er tað størsta einstaka arbeiðsplássið í landinum. Landspitalin er eisini frálæru sjúkrahús við høgum yrkisligum førleikum ið veitir sjúklingum eina góða heilsutænastu á høgum stigi. Landspitalin leggur seg eftir at gera eitt dygdargott arbeiði, eitt trygt og virðiligt umhvørvi fyri sjúklingar, avvarðandi og starvsfólk.
Sjúkrahúsið liggur miðskeiðis í Reykjavík og tí er stutt til alla tænastu.
Á heimasíðuni hjá Lanspítalinum hava tey gjørt eina føroyska undirsíðu. Síðan sæðst her.
Føroysk sjúklingavegleiðing
Føroyskur sjúklingavegleiðari á Landspítalinum er Majbritt Vestergaard
T-postur: maibritt@landspítali.is
Tlf. 824-5495


text:
Gundadalur er nógv annað enn fótbóltur, og Gundadalur hevur sína søgu, hesin einaferð vakri dalur uttan fyri Havnina. Nú sæst stórur partur av landslagnum ikki, tí so nógv er bygt á staðnum. Kom fram á hesar báðar myndirnar, sum hava sína søgu. Myndin av unglingunum er frá ólavsøkukappsvimjing í 1934 í gamla og fyrsta svimjihyli í Gundadali.
Svimjihylurin var bygdur í 1930 og var niðurlagdur sama árið, eg var føddur. Men tá vit sum smádreingir komu í Gundadal, sóu leivdirnar av svimjihylinum, sum var stongdur í 1949, tí hann var vorðin ov skitin.
Vit sóu skapilsi av hylinum og húsið, sum bleiv brúkt sum skiftingarrúm. Tíggju ár seinni fingu vit nýggjan uttandura 25 metrar langa svimjihylin í Gundadali. Áhugavert at síggja unglingarnar á myndini, og hvussu andlitsbragdini og skapini ganga aftur í fleiri ættarlið.
Nógvar myndir frá svimjikappingum á eysturvág kunnu síggjast nógvastaðni, men ikki havi eg sæð slíkar myndir frá svimjikappingum í svimjihylinum frá 1930. Unglingarnir á myndini hava júst svomið kapp á ólavsøku í 1934.
Kann nevna, at hesin Otto Jacobsen á myndini var sonur Hans Jacob Jacobsen í Smæruni. 7. mai 1945 skeyt týskur hermaður Otto í Næstved. Otto var í Danmark og lærdi til slaktara. (Vagnur)


text:
Danski staturin ætlar ikki at halda fram sum meðeigari av olju- og gassøkjunum í Norðsjónum, sum DONG Energy rekur, tá felagið seinni í ár selur sítt olju-og gassvirksemi frá. Hetta hendir, hóast staturin í meira enn 30 ár hevur stríðst
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tað er tápulig gudsdýrkan at gera gudstænasturnar meiri umráðandi enn Guð.
William Shakespear


text:
Norðheim veiddi 4.000 tons av jákupsskeljum í fjør
Skeljabáturin Norðheim verður væntandi á Oyri seinnapartin av øðrum túrinum í ár. Fyrsta túrin fekk hann 38 tons av jákupsskeljum, og tá vit tosaðu við teir seinnapartin í gjár, vóru teir nøgdir, um teir fingu nøkur og fjøruti tons tilsamans henda túrin. Teir høvdu tá fingið 23 tons.
- Vanliga eru vit úti tvey samdøgur í senn, so jákupsskelin er so fesk sum gjørlig, tá hon verður landað til Skeljavirkið á Oyri, greiðir skiparin, Tóri Simonsen, frá í telefonini.
Hendan túrin byrjaðu teir at dreggja um átta-tíðina í fyrrakvøldið.
Teir vóru staddir 12 fjórðingar eystur úr Borðuni, tá vit tosaðu við teir seinnapartin í gjár. Har plaga teir eisini vanliga at dreggja.
- Veðrið hevur darvað veiðuni hjá okkum í seinastuni, og tí hevur hon eisini verið í heldur lakara lagi, heldur Tóri Simonsen fram.
- Báturin kann annars taka 60 tons.
4.000 tons í fjør
Norðheim er einasti bátur í Føroyum, ið dreggjar eftir jákupsskeljum - og tað hevur hann nú gjørt í samfull 40 ár ella har á leið.
Skipið er bygt í 1966 og er sostatt 52 ára gamalt. Tað hevði heimstað í Fuglafirði, áðrenn Skeljavirkið yvirtók skipið í áttati-árunum.
Í fjør var samlaða veiðan hjá Norðheimi góð 4.000 tons.
Teir fáa 1,40 krónur fyri kilo. Tá er tað við heilari skel.
Veiðan er minkað seinastu árini, men tað hevur gingið upp og niður øll árini, eins og á so mongum øðrum økjum, uggar skiparin seg við.
- Tíggju mans eru knýttir at skipinum, fimm á hvørjum túri, og vit trívast allir væl umborð, sigur Tóri Simonsen og leggur aftrat, at Norðheim hóast høga aldur sín roynist sera væl.
Send til Vjetnams
Á Oyri verða jákupsskeljarnir loyptir og frystir í blokkar. Síðani verða teir sendir til Vjetnams til víðari góðskingar.
Haðani koma teir aftur til Evropa, har eftirspurningurin eftir forkunnuga matinum er serliga stórur í Miðjarðarhavslondunum.
Jákupsskeljaveiðan varir vanliga frá hálvum august til 1. apríl, tá Norðheim verður lagdur, inntil veiðan verður tikin upp aftur.
- Vit hoyra til Thor-samtakið, so í tíðarskeiðnum harímillum verða vit fluttir umborð á onnur skip hjá teimum umframt at ymiskt viðlíkahaldsarbeiði verður gjørt umborð á Norðheimi.
- Í millumbilinum gleða vit okkum so bara til at sleppa avstað aftur, tí hetta dámar okkum nú einaferð best, flennir Tóri Simonsen.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Journalistur: Katrin Joensen-Næs
Millum luttakararnar vóru Geir Thomsen og Christian Christiansen, sum báðir skulu umboða Føroyar í boksing til Showdown. Afturat teimum eru teir donsku boksararnir júst lendir í Føroyum, og allir lurttakararnir vigaðu inn saman, dagin fyri kappingina.
Íðkararnir hava vant hart í fleiri vikur upp undir kappingina. Christian sigur um venjingina:
- Vit hava boksað nógv. Serliga nógv konditiónsvenjing, sum er ræðuliga týdningarmikil í boksing. Afturat tí eru vektklassar í boksing. So nógv arbeiði er eisini lagt í at koma niður í vekt. Tað hevur verið hart.
Geir sigur frá um síðsta samdøgrið:
- Síðstu 24 tímarnar svøltar man seg sjálvan. Eg havi nærum einki etið ella drukkið í allan dag, tí eg mátti vera sikkur uppá, at eg fór at klára vektina.


text:
Orð og lag: George F. Root
Týtt: Victor Danielsen
1. Komið til Jesus, drálið nú ei!
Í síni bók hann vísir oss leið,
eymliga kallar, svarið ei nei,
nú ið hann sigur: Kom!
Niðurlag: Sæli, sæli fundur einaferð,
har sum synd og deyði ikki er!
Endaleys gleðin, burtur øll sorg
heima í Himmalborg.
2. Komið, tit troyttu, segði jú hann,
komið til mín! Ja, kom, hvør ið kann!
Gott, um tú komst og frelsuna fann,
drála ei, sál, men kom!
3. Minnist, hann er her staddur í dag,
kallar á tykkum, gloymið ei tað!
Við teg hann talar – skunda avstað: –
Kom til mín, barn mítt, kom!


text:
Hendan samgongan setti sær fyri at gera tað fíggjarliga lættari hjá vanligu barnafamiljunum. Tað er so umráðandi, at hesin bólkur kennir seg væl, at ongin dettur niðurímillum, og at tað skal loysa seg at verða ein vanlig barnafamilja, sum hevur tíð til heimið og til børnini.
Stóra avbjóðingin hjá hesi samgonguni er at megna at venda aldurssamansetingini, har fokus verður sett á øktan trivnað hjá vanligu barnafamiljuni
Amboðið sum vit hava brúkt er m.a at geva hesum ein skattalætta, sum kemur at lívga um húsarhaldið og sum kemur at gera tað liviligari og lættari at verða um børnini og at verða saman sum familja.
Skattalættin í 2016 kemur at geva eini vanligari familju har tvey forvinna eina inntøku millum 19 og 27.000 kr/md ein lætta á góðar 700 kr/md í part tvs 1400,-kr tilsamans
Men so skulu vit eisini taka øktu avgjøldini av. Tey eru nógv í talið, men muna lítið í mun til skattalættan. Dømi niðanfyri er framvegis eitt par, har inntøkan hjá báðum er millum 19 og 27.000,-kr.
Samhaldsfasti hjá hesum báðum økist við 190,-kr,
Barsilsgjaldið økisti við 34,-kr
Heilsutrygdargjaldið við 29,-kr
Vektgjaldið við 23,-kr og
Øktar útreiðslur til bensin/diesel við umleið 37,-kr.
Tað gevur tilsamans 331,-kr, sum skal takast av skattalættanum á 1400,-kr.
Eftir er 1082,-kr sum familjan hevur meira at liva fyri í 2016 enn í 2015
Hetta fegnast samgongan um.
Annað dømi eru inntøkur omanfyri 500 túsund um árið. Hesar verða ikki ávirkaðar av lættanum.
Onkur í hesum inntøkubólki kemur møguliga at rinda umleið 300-400,-kr meira orsakað av øktu gjøldunum.
Men samanlagt er hetta ein góður lætti til vanliga skattgjaldaran – serstakliga tey lág og miðalløntu, sum fara avstað við øllum lættanum.
Vinningur av slíkum familjupolitikki er at tú økir um búskapin, tí hetta er ein inntøkubólkur, sum vil brúka pengarnar og seta teir í umfar. Eisini er væntandi, at hesin bólkur kemur at trívast betur í landinum og tað vil – alt annað líka -, steðga møguligari fráflyting og heldur økja um tilflytingina.
Hetta er ein bólkur, sum vit eiga at hjúkla um.
Vóni at fleiri fegnast um nýggjar tíðir.
Annita á Fríðriksmørk


text:
Gulastova
Gulastova hevur tlf. 292186
Í løtuni ganga 12 fitt børn í aldrinum 1-3 ár á Gulustovu. Her kanst tú fylgja við, hvat hendur í okkara gerandisdegi.
Í Gulustovu leggja vit stóran dent á at geva børnunum rørsluligar avbjóðingar. Vøggustovubørn brúkar teirra krop til alt - t.d. at spæla og samskifta vid. Vit á stovuni hava ta fatan, at kroppurin er grundleggjandi fyri menningina hjá barninum, og serliga hugsa vit um teir stóru grundleggjandi sansirnir, sum eru følisansurin, tyngdarsansurin og vødda- og liðsansurin. Vit gera nógv ymiskt á stovuni fyri at stimbra hesir sansir, og børnini elska tað.
Stimbran at følisansinum:
-Børnini ganga ofta á leistum (eisini úti av og á)
-Børnini eru ikki í so nógvum klæðum
-Børnini spæla við vatn
-Børnini eru í fótabað og fáa massagu
Stimbran av tyngdarsansinum:
-Vit venda børnunum á høvdið
-Vit mala runt við børnunum
-Børnini bólta rút
-Børnini eru í heingikoyggju
-Børnini reiggja og skreiða uttanfyri
Stimbran av vødda- og liðsansinum:
-Børnini ganga, renna, grulva, hoppa, klintra o.a.
-Børnini sleppa sjálvi at lata seg í og úr klæðum
-Børnini spæla úti - tey súkkla, spæla í borgini og bønum o.a.
Kunning frá Gulustovu
Her leggja vit myndir og kunning av tí, sum vit gera um dagarnar.


text:
Innihald
A. S. Byatt: Ein steinkvinna (stuttsøga)
Richard Brautigan: Romeo og Julia (yrking)
Alexandur Kristiansen: Vit menniskju (yrking)
John Ashbery: Hvat er poesiur (yrking)
N-Jón Ellendersen: Geymaleikur (yrking)
Agnar Artúvertin: Tríggjar yrkingar
Grace Paley: Ein maður segði mær søguna um lív sítt (stutt-stuttsøga)
Grace Paley: Samrøða við pápa mín (stuttsøga)
Tóroddur Poulsen: Veðurskjøl I-VIII (yrking)
Ludvík Breckmann: Páskamorgun (stuttsøga)
Annika Skaalum: Tað er tann kostur ið mær dámar (stuttsøga)
Steinbjørn B. Jacobsen: Hon og hann í hálva øld (yrking)
Kim Simonsen: Onkur etur ein ís (yrking)
Paul Celan: 17 yrkingar
Hanus Kamban: Riddarin Grøni (stuttsøga)
Franz Kafka: Ein bygdalækni (stuttsøga)
Randi Ward: á garðinum (yrking)
Arnbjørn Ólavsson Dalsgarð: Ljósið (yrking)
Oddfríður Marni Rasmussen: Tvær yrkingar
Kjartan Hansen: Tað veit Gud (stutt-stuttsøga)
Kjartan Hansen: Lova ongantíð Gudi tínum leysum (yrking)
Vagnur Streymoy: Svakligt (yrking)
Katrin Reinert: Tvær yrkingar
***
Les ummæli eftir Agnar Artúvertin av Vencli Nr. 5/2008.


text:
Gongir, trappur og rampur í felags atkomuleiðum skulu, við atliti at tí, sum bygningurin verður brúktur til, tryggjast við verju og vera útgjørdar við handlistum.
Altanir, franskar altanir, altangongir, luftslúsur, takterassur, uttandura trappur og onnur líknandi øki, har hæddarmunur er, eru somuleiðis fevnd av ásetingini.
Handlistar skulu vera lættir at taka um og halda fast í.
Kravið kann lúkast við at seta upp handlistar báðumegin trappurnar. Smalar trappur kunnu hava handlista bara øðrumegin, tá ið frástøðan millum handlistan og vegg, spinnil ella tílíkt er minni enn 1,1 m.
Rampur við einum halli millum 1:20 - 1:25 kunnu í staðin fyri handlistar hava hjólverju upp fyri síðurnar.
Breiðar trappur og rampur eiga at býtast sundur við handlistum, har fjarstøðan millum handlistarnar er í mesta lagi 2 m.
Hæddin á verju ella rekkverki eigur at vera minst 1,0 m.
Við trappur og rampur eigur hæddin á verjuni/rekkverkinum at vera í minsta lagi 0,8 m og við trappupallar í minsta lagi 0,9 m.
Í trappum, har breiddin millum trappuvangarnar er meira enn 0,3 m, og fram við altangongum, luftslúsum og aðrastaðni, har hæddarmunurin er 1 hædd ella meira, eigur hæddin á verjuni/rekkverkinum at økjast hóskandi, tó til í minsta lagi 1,2 m.
Handlistar eiga at førast óbrotið fram við trappupallum og enda vatnrætt.
Undir trappum eigur at avbyrgjast við verju og/ella frámerkjast taktilt, har hæddin millum gólv og trappu er minni enn 2,2 m.
Hædd á verju/rekkverki og handlistum verður máld yvir rampum og trinforkantum á trappum.
Øll sløg av verju ella rekkverki skulu, við atliti at tí, sum bygningurin verður.
Fjarstøðan millum øll sløg av rimum í rimaverki, bæði loddrøttum og vatnrøttum, eigur at vera soleiðis, at hon ikki elvir til persónsskaðar.
Ansast skal serliga eftir, at børn ikki kunnu klintra á teimum ella koma í klemmu millum tær.
Í sambandi við nýtslu av glasi í verju ella rekkverki verður víst til „DS/INF 119, Bygningsglas – Retningslinjer for valg og anvendelse af sikkerhedsglas – Personssikkerhed“.


text:
- Detaljer
- Høvundur: Kristian Dahl
-
Ikki so stutlligt at vera aftastir í Betri deildini, men tað eru vit ikki longur. Ein søtur 1-0 sigur, staðfestur í yvirtíðini, í dag sunnudagin 16. september, tá vit vunnu 1-0 á Suðringum á heimavølli teirra.
Lagið er gott á leikarum og viðhaldsfólkum ávegis norður við Smyrli í kvøld. Betri deildin 2019 er kanska ikki so langt burtur, sum tað annars eina løtu kundi verið líkt til.
Komandi sunnudag 23. september kemur 07Vestur á vitjan á Argjum. Hetta verður ein branddystur, og vit ætla ikki at lata 07 sleppa snikkaleysir. Hesin dysturin kann væl vísa seg at gerast avgerandi fyri okkum í hesum kappingarárinum.
Eftir er so eisini at vóna, at kappingin í 1. deild hættir seg eftir okkara vild, so at bert 1 lið flytir upp.
Vit gleða okkum til dystin komandi sunnudag.
- Detaljer
- Høvundur: Kristian Dahl
-
Lagið er gott í løtuni. Hóast tað kanska hevur gingist eitt sindur striltið í landskappingini, so eru vit harafturímóti væl við í kappingini um Løgmanssteypið, og tað er ordiliga stuttligt. Eftir fyrst at hava sligið steypavinnararnar frá í fjør út, hava vit nú spælt okkum víðari til hálvfinalurnar í einum alvorliga spennandi dysti ímóti EB/Streym mikukvøldið. Nakað tungt var at fara til hálvleik, afturúr 0-2, men seinni hálvleikur var sera lívligur, og tað gekk sum eftir ánni. Vit komu væl fortjent uppá 2-2. Sera spennandi var, og tá yvirtíðardysturin ikki broytti úrslitið, staðfestu vit bara sigurin sannførandi í brotssparkskappingini.
Sera gott avrik. Dysturin prógvaði sannførandi, at bara vit trúgva uppá tað, so ber alt til.
Vit gleða okkum til hálvfinalurnar, sum vera leiktar mikukvøldini 30. mai og 13. juni.
(Myndir frá dystinum síggjast við at trýsta her og her).
- Detaljer
- Høvundur: Kristian Dahl
-
Dysturin AB-EB/S mikudagin 9. mai var dystur nr. 300, sum Jónas Stenberg hevur spælt fyri AB í vaksnamannadeildunum. Tað eru 2. deild, 1. deild og bestadeildin. Jónas spældi sín fyrsta dyst í vaksnamannadeild í 2004, og nú eru tað so blivnir til 300 dystir í AB-búnanum. Jónas hevur ikki leikt í øðrum feløgum, heldur ikki sum barn og unglingi.
Tá dysturin byrjaði mikukvøldið, fekk Jónas handað blómutyssi frá forkvinnuni hjá AB, Doris V. Rasmussen.
Hjartaliga tillukku við jubileumsdystinum, Jónas, og takk fyri innsatsin allar hesar 300 dystirnar.
(Hagtøl hjá Farosoccer síggjast við at trýsta her)
- Detaljer
- Høvundur: Kristian Dahl
-
John Tordar Poulsen er nú komin afturat hópinum hjá Betra liðnum hjá AB. Hann hevur skrivað sáttmála fyri hetta kappingarárið, og tá spæliloyvið er komið uppá pláss, er klárt hjá honum at taka eitt tørn fyri AB.
John Tordar er 32 ára gamal og er vágbingur. Hann hevur stóran part av fótbóltskarrieruni spælt á liðnum hjá vágbingum undir heitunum VB, VB/Sumba og FC Suðuroy. Tó hevur hann eisini fyri nøkrum árum síðani roynt seg hjá Fram, MB og FC Hoyvík.
Seinastu hálvttriðju árini hevur hann spælt í Jyllandsseriuni við Horsens Freja, meðan hann hevur verið í Danmark og lært til byggifrøðing. Nú hann er komin heim aftur á klettarnar, er hann farin í starv hjá Húsavarðatænastuni. Har hevur samstarvið óivað verið gott millum hann og Sorin Anghel og Dimitrije Jankovic, ið báðir eisini starvast hjá Húsavarðatænastuni. Eitt samstarv, sum John Tordar ætlar at føra víðari sum leikari hjá AB, undir høvuðsleiðslu av Sorin.
Vit ynskja John Tordi vælkomnan, og vit eru øll spent uppá kappingarárið, ið júst er byrjað.
(Á myndini eru Sigmar Jacobsen frá FC Argir og John Tordar Poulsen)


text:
Leiðin gongur til Klaksvíkar
Eg havi ikki upplivað so góðan stemning og so góðan stuðul frá okkara áskoðarum sum tá vit vóru í Klaksvík síðst, spælarar og venjarar og liðleiðarar vóru sera takksamir.
Fari at loyva mær at heita á allar okkara áskoðarar at hjálpa okkum sjálvum næsta vikuskifti og koma við til Klaksvíkar tá vit møta KÍ.
Tað verður ein trupul dystur móti einum góðum liði, men við okkara stuðli verður hann tað stuttligari. Okkara leikarar hava vant sera hart, so teir hava uppiborið at vit sleppa øllum tí vit hava í hondunum og koma við til Klaksvíkar.
Vinaliga deil og tosa við vinir og familju og kenningar fyri at fáa tey við, kom lat okkum gera nakað serligt næsta vikuskifti.
Kaj Leo
HAVNAR BÓLTFELAG
Gundadalur | P.O. Box 1333 | FO-110 Tórshavn | Faroe Islands | Tel +298 781904 | hb@hb.fo
Zircon - This is a contributing Drupal Theme
Design by WeebPal
.


text:
Kórsangur í kirkjuni sunnukvøldið kl 19.30
Nú um dagarnar vitjar Sankt Annæ Gymnasium kamarkór í Føroyum. Sankt Annæ er kendur skúli í Keypmannahavn, ið serliga hevur lagt dent á sang. Skúlin tekur næmingar inn heilt úr 3. flokki, og síðani kunnu næmingarnir ganga á skúlanum heilt upp til studentaskúla.
Kórið, ið vitjar í Føroyum júst nú, er kamarkórið á studentaskúlanum. Við í kórinum eru uml. 30 sangarar. Á skúlanum eru annars fleiri onnur kór á altjóða støði, m. a. kann nevnast Københavns drengekor.
Á Konsertferðini í Føroyum verða hesar almennu konsertirnar:
Leygardagin 5. mai kl. 16 í Christianskirkjuni í Klaksvík,
sunnukvøldið 6. mai kl 19.30 í Fuglafjarðar kirkju og
týskvøldið 8. mai kl. 19.30 í Vesturkirkjuni í Havn.


text:
Burtur við stráðmonnunum
Ein stórur trupulleiki við føroysku fiskivinnuni, soleiðis sum hon sær út í dag...
Hvør var Jesus?
Hvussu bleiv ein fátækur jødi úr eini lítlari bygd bulurin í størstu og kanska máttmiklastu trúgv í heiminum?Fyri haldarar
Nýggj donsk stjórn: Her eru teir 22 ráðhararnir
Vinstriflokkurin, Liberal Alliance og Konservativi flokkurin hava kunngjørt tei...
Kronikkur: Vilja politikarar tað rætta ella vilja teir bert valdið?
Sambært grikska heimspekinginum Aristoteles er menniskjað eitt politiskt djór, ...


text:
Nýggjastu tíðindini
Melda til tíðindabræv
Tíðindi - 10. mars 2013
Lars Olsen, landsliðsvenjari, hevur úttikið 19 leikarar til HM-undankappingardystin ímóti Eysturríki fríggjadagin 22. mars
Á tíðindafundi í FSF-húsinum sunnukvøldið boðaði Lars Olsen, landsliðsvenjari, frá, hvørjir leikarar eru úttiknir til HM-undankappingardystin móti Eysturríki, sum verður á Ernst Happel Stadion í Wien fríggjadagin 22. mars.
Meðan flestu av leikarunum, ið eru úttikinir hesaferð, hava verið partur av landsliðshópinum seinastu tíðina, so er Hans Pauli Samuelsen, úr EB/Streymi, nú aftur at finna á føroyska A-landsliðnum.
Seinast Hans Pauli Samuelsen var á landsliðnum, var í oktober 2007, tá Føroyar og Frakland spældu á Tórsvølli.
Teir 19, ið hava fingið landsliðsboð, eru:
Fróði Benjaminsen, Teitur M. Gestsson og Símun Samuelsen, HB
Kristian Joensen og Pól Jóhannus Justinussen, NSÍ
Pætur Dam Jacobsen, Hans Pauli Samuelsen og Arnbjørn Hansen, EB/Streymur
Atli Gregersen, Víkingur
Hjalgrím Elttør, KÍ
Christian Lamhauge Holst, Silkeborg IF (DK)
Daniel Udsen, Herlev IF (DK)
Rógvi Baldvinsson, Bryne BK (NOR)
Odmar Færø, Forfar Ath. (SCO)
Jónas Tór Næs, Valur (ICE)
Hallur Hansson, AaB Ålborg (DK)
Viljormur Davidsen, Jerv (NOR)
Jóan Símun Edmundsson, Viking Stavanger (NOR)
Gunnar Nielsen
Føroyska ferðalagið fer úr Føroyum mánadagin 18. mars, og sjálvur dysturin verður spældur á Ernst Happel Stadion í Wien, fríggjadagin 22. mars, kl. 20:30, lokala tíð.
Úttøkubræv